কেৰালাৰ মুছলমানসকলৰ মাজত বাল্য বিবাহ - অসমীয়া ৱিকিপিডিয়া\n(কেৰেলাৰ মুছলমানসকলৰ মাজত বাল্য বিবাহৰ পৰা পুনঃনিৰ্দেশিত)\nকেৰালাৰ শাসকীয় দল সংযুক্ত প্ৰগতিশীল মৰ্চাৰ অংশ ইণ্ডিয়ান ইউনিয়ন মুছলিম লীগে ২০১৩ চনৰ ১৪ জুনৰ দিনা এখন চাৰ্কুলাৰৰ যোগেৰে কেৰালাৰ মুছলমানৰ মাজত বাল্য বিবাহৰ বিষয়টোৰ ওপৰত দৃষ্টিপাত কৰিছিল। বাল্য বিবাহ আইনে নিৰ্দিষ্ট কৰি দিয়া বয়স নোপোৱাকৈয়েই মুছলমান শিশুসকলৰ বিবাহ পঞ্জীয়ন কৰিবলৈ সেই চাৰ্কুলাৰখনৰ যোগেদি নিৰ্দেশ দিয়া হৈছিল। এনে নিৰ্দেশে বাল্যবিবাহ বৃদ্ধি কৰিব বুলি ৰাজনৈতিক দল আৰু মুছলমান মহিলা সংগঠনসমূহে মত প্ৰকাশ কৰিছিল। পিছলৈ এক সংশোধনীৰ জৰিয়তে কেৱল ২০১৩চনৰ ২৮জুনলৈ হোৱা বাল্য বিবাহসমূহহে পঞ্জীয়ন কৰিব পৰা যাব বুলি ঘোষণা কৰিছিল। কেৰালাৰ নটা বিখ্যাত মুছলিম সংগঠনে বিবাহৰ বয়স ক্ষেত্ৰত ৰেহাই বিচাৰি আইনৰ কাষ চাপিছিল। তেওঁলোকে এইবুলি কৈছিল যে মহিলাৰ বাবে ধাৰ্য কৰা নূন্যতম বয়সে (১৮ বছৰ) মুছলিম আইন উলঙ্ঘন কৰিছে।\nইণ্ডিয়ান মুছলীম লীগে বাল্য বিবাহ আইনে মুছলিম পাৰ্ছনেল আইনৰ উলঙ্ঘা কৰা বুলি বাল্য বিবাহ আইনৰ বিৰোধিতা কৰি আহিছিল। ইণ্টিগ্ৰেটেড চাইল্ড ডেভেলপমেণ্ট স্কীমৰ দ্বাৰা চলোৱা এটা সমীক্ষা অনুসৰি ২০১২ বৰ্ষত কেৰালাৰ মালাপ্পুৰম জিলাত ১৩ৰ পৰা ১৮বছৰ বয়সৰ ভিতৰত বিয়া হোৱা ৩৪০০ গৰাকী ছোৱালীৰ ভিতৰত ২৮০০ গৰাকীয়েই আছিল মুছলমান। ২০০৮ চনত বাল্যবিবাহ হোৱা ৪৯৫৫ গৰাকী কইনাৰ ভিতৰত ৪২৪৯ গৰাকীয়েই আছিল মহিলা। যদিও মুছলমানৰ ধৰ্মীয় সংগঠনসমূহে উপৰোক্ত চাৰ্কুলাৰখন সমৰ্থন কৰিছিল কিন্তু মুছলমান মহিলাসকলে তাৰ বিৰোধ কৰিছিল।\n২০১৩ চনৰ ১৩ জুনৰ দিনা জেচিম মহম্মদ আব্দুল কৰিম আব্দুলাহমেদ নামৰ সংযুক্ত আৰৱ আমিৰাত (UAE)ৰ নাগৰিক এজনে মালাপ্পুৰমৰ এখন অনাথ আশ্ৰমৰ পৰা এগৰাকী ১৭ বছৰীয়া ছোৱালী বিয়া কৰায়। কিন্তু তাৰ দুসপ্তাহ পিছতেই তেওঁ সেই ছোৱালীজনীক টেলিফোনৰ জৰিয়তে ত্ৰিপল তালাক দি ভাৰতৰ পৰা গুচি যায়। এই ঘটনাটোৰ পিছতেই সকলোৱেই বাল্য বিবাহৰ বিৰুদ্ধে সোচ্চাৰ হৈ পৰে আৰু তাৰ পিছত কেৰালা উচ্চ ন্যায়ালয়ে কন্নুৰৰ এগৰাকী ১৪ বছৰীয়া নাবালিকাৰ বাল্য বিবাহত হস্তক্ষেপ কৰি বন্ধ কৰিছিল।\nআৰ্যদান চৌকথৰ এই বিষয়ত নিৰ্মাণ কৰা পাদাম অন্নুঃঅৰু বিলাপম নামৰ চলচ্চিত্ৰখন ৰাষ্ট্ৰীয় পৰ্য্যায়ত চৰ্চিত হৈছিল।\nমুছলিম সংগঠনে ছোৱালীৰ বিবাহৰ নূন্যতম বিবাহক আইনৰ ওচৰত প্ৰত্যাহ্বান জনোৱাৰ পিছত ষ্টুডেণ্ট ফেডেৰেচন অৱ ইণ্ডিয়াই ৰাজ্যজুৰি সেই কাৰ্যৰ প্ৰতিবাদ জনাইছিল। কমিউনিষ্ট পাৰ্টি অৱ ইণ্ডিয়া (মাৰ্ক্সিষ্ট)ৰ ৰাজ্যিক সম্পাদক পিনাৰায় বিজয়নে কৈছিল যে মুছলম লীগে আগন্তুক লোকসভা নিৰ্বাচনত ভোটৰ মেৰুবিভাজন ঘটাবলৈ তথা মুছলিম ছোৱালীসকলক শিক্ষাৰ পৰা বঞ্চিত কৰিবলৈ ছোৱালীসকলৰ বিবাহৰ নূন্যতম বয়স কমাব বিচাৰি আছিল। বিৰোধী নেতা আৰু কেৰালাৰ প্ৰাক্তন মুখ্যমন্ত্ৰী ভি এছ অচুথানন্দনেও এই কাৰ্যক নিন্দা কৰিছিল। লগতে কেৰালাৰ মহিলা আয়োগেও ইয়াৰ বিৰোধিতা কৰিছিল।\n↑ "Underage marriage among Muslims in Kerala ignites debate - Indian Express". Archive.indianexpress.com. 2013-10-03. http://archive.indianexpress.com/news/underage-marriage-among-muslims-in-kerala-ignites-debate/1177466/1। আহৰণ কৰা হৈছে: 2014-06-10.\n↑ Ananthakrishnan G. (2013-06-24). "Child marriage row in Kerala". Telegraphindia.com. http://www.telegraphindia.com/1130624/jsp/nation/story_17041236.jsp#.U5bf3HZ79NQ। আহৰণ কৰা হৈছে: 2014-06-10.\n↑ "Keralite Muslim group wants Supreme Court to legalise child marriage". daily.bhaskar.com. 2013-09-22. http://daily.bhaskar.com/article/NAT-TOP-keralite-muslim-group-wants-supreme-court-to-legalise-child-marriage-4382436-NOR.html। আহৰণ কৰা হৈছে: 2014-06-12.\n↑ "Muslim groups want minimum marital age scrapped : Featured, News - India Today". Indiatoday.intoday.in. 2013-09-22. http://indiatoday.intoday.in/story/muslim-groups-want-minimum-marital-age-scrapped/1/311127.html। আহৰণ কৰা হৈছে: 2014-06-12.\n↑ "Marriage Age Row: CPI(M) Says IUML Behind Move". Outlookindia.com. http://www.outlookindia.com/news/article/Marriage-Age-Row-CPIM-Says-IUML-Behind-Move/811169। আহৰণ কৰা হৈছে: 2014-06-12.\n↑ Special Correspondent (2013-09-22). "Muslim groups oppose ban on child marriage". The Hindu. http://www.thehindu.com/news/national/kerala/muslim-groups-oppose-ban-on-child-marriage/article5155367.ece। আহৰণ কৰা হৈছে: 2014-06-10.\n↑ "Muslim organizations in Kerala root for under-18 marriage - The Times of India". Timesofindia.indiatimes.com. 2013-09-22. http://timesofindia.indiatimes.com/city/kochi/Muslim-organizations-in-Kerala-root-for-under-18-marriage/articleshow/22873559.cms। আহৰণ কৰা হৈছে: 2014-06-12.\n↑ C A, Sindhu (22 January 2014). "Abandoned Muslim wives Victims of early marriage". http://shodhganga.inflibnet.ac.in/handle/10603/99611.\n↑ "Legalising underage marriage is Indian Union Muslim League's new ploy to gain political mileage in Kerala : NATION - India Today". Indiatoday.intoday.in. http://indiatoday.intoday.in/story/child-marriage-indian-union-muslim-league-kerala-underage-marriages/1/287096.html। আহৰণ কৰা হৈছে: 2014-06-10.\n↑ Special Correspondent (2013-11-23). "Child marriage: plea to extradite Arab national". The Hindu. http://www.thehindu.com/news/national/kerala/child-marriage-plea-to-extradite-arab-national/article5383058.ece। আহৰণ কৰা হৈছে: 2014-06-10.\n↑ R K Nair (2013-10-18). "The politics of child marriage | Business Line". Thehindubusinessline.com. http://www.thehindubusinessline.com/blogs/blog-rknair/the-politics-of-child-marriage/article5247403.ece। আহৰণ কৰা হৈছে: 2014-06-12.\n↑ "Court stopsa14-year-old girl from married off - The Times of India". Timesofindia.indiatimes.com. 2013-08-31. http://timesofindia.indiatimes.com/city/thiruvananthapuram/Court-stops-a-14-year-old-girl-from-married-off/articleshow/22188538.cms। আহৰণ কৰা হৈছে: 2014-06-12.\n↑ R Gopakumar, THIRUVANANTHAPURAM, June 19, DHNS:. "Child marriages high in Kerala". Deccanherald.com. http://www.deccanherald.com/content/170084/child-marriages-high-kerala.html। আহৰণ কৰা হৈছে: 2014-06-10.\n↑ "SFI organises protest meetings". The New Indian Express. http://www.newindianexpress.com/cities/thiruvananthapuram/SFI-organises-protest-meetings/2013/09/25/article1802553.ece। আহৰণ কৰা হৈছে: 2014-06-12.\n↑ "SFI call on marriage age of girls". The Hindu. 2013-09-24. http://www.thehindu.com/todays-paper/tp-national/tp-kerala/sfi-call-on-marriage-age-of-girls/article5162808.ece। আহৰণ কৰা হৈছে: 2014-06-12.\n↑ "Marriageable age: Pinarayi flays IUML". The New Indian Express. http://www.newindianexpress.com/states/kerala/Marriageable-age-Pinarayi-flays-IUML/2013/09/24/article1800293.ece। আহৰণ কৰা হৈছে: 2014-06-12.\n↑ "Outfits under IUML patronage challenging law of the land: VS". The New Indian Express. http://www.newindianexpress.com/states/kerala/Outfits-under-IUML-patronage-challenging-law-of-the-land-VS/2013/09/24/article1800299.ece। আহৰণ কৰা হৈছে: 2014-06-12.\n↑ "'Officers must take proactive steps to check child marriages'". The New Indian Express. http://www.newindianexpress.com/cities/kochi/Officers-must-take-proactive-steps-to-check-child-marriages/2013/10/12/article1832532.ece। আহৰণ কৰা হৈছে: 2014-06-12.\n"https://as.wikipedia.org/w/index.php?title=কেৰালাৰ_মুছলমানসকলৰ_মাজত_বাল্য_বিবাহ&oldid=193755"ৰ পৰা সংকলিত\nএই পৃষ্ঠাখন ০৩ এপ্ৰিল, ২০১৯ তাৰিখে ১৭:২৯ বজাত অন্তিম সংশোধন কৰা হৈছিল।


Platloc in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Platloc ar byavahar, ppali, parshwakriya, upkaar, kriya-pratikriya aaru satarkatabani\nPlatloc ৰ মূল্য আৰু পেকৰ চাইজ - Platloc Price and Pack Size in Assamese - Platloc ar mulya aaru pakor size\nPlatloc की जानकारी\nPlatloc ৰ লাভ আৰু ব্যৱহাৰসমূহ- Platloc Benefits & Uses in Assamese- Platloc ar laabh aaru byavaharsamuh\nPlatloc ৰ পালি আৰু সেয়া কেনেদৰে ল'ব- Platloc Dosage & How to Take in Assamese - Platloc ar paali aaru xeya kenedore lobo\nPlatloc ৰ পাৰ্শ্চক্ৰিয়াসমূহ- Platloc Side Effects in Assamese- Platloc ar parshwakriyasamuh\nPlatloc সংক্ৰান্ত সতৰ্কতাবাণীসমূহ- Platloc Related Warnings in Assamese- Platloc xonkranta xatarkatabanisamuh\nঅইন দৰৱৰ সৈতে Platlocৰ গুৰুতৰ ক্ৰিয়া-প্ৰতিক্ৰিয়া- Severe Interaction of Platloc with Other Drugs in Assamese- Oinor xoite Platloc ar gurutor kriya-pratikriya\nPlatloc মতভেদসমূহ- Platloc Contraindications in Assamese- Platloc nishedhsamuh\nPlatloc ৰ বিষয়ে সততে সোধা প্ৰশ্নসমূহ- Frequently asked Questions about Platloc in Assamese- Platloc ar bikhoye satate xodha prashnasamuh\nখাদ্য আৰু মদৰ সৈতে Platloc ক্ৰিয়া-প্ৰতিক্ৰিয়া- Platloc Interactions with Food and Alcohol in Assamese- khadya aaru modor xoite Platloc kriya-pratikriya\nPlatloc ৰ লাভ আৰু ব্যৱহাৰসমূহ - Platloc Benefits & Uses in Assamese - Platloc ar laabh aaru byavaharsamuh\nPlatloc তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPlatloc ৰ পালি আৰু সেয়া কেনেদৰে ল'ব - Platloc Dosage & How to Take in Assamese - Platloc ar paali aaru xeya kenedore lobo\nPlatloc-ৰ উপাদানসমূহ - Platloc Active Ingredients in Assamese - Platloc-ar upadaansamuh\nPlatloc ৰ পাৰ্শ্চক্ৰিয়াসমূহ - Platloc Side Effects in Assamese - Platloc ar parshwakriyasamuh\nগৱেষণাৰ ভিত্তিত, Platloc ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPlatloc সংক্ৰান্ত সতৰ্কতাবাণীসমূহ - Platloc Related Warnings in Assamese - Platloc xonkranta xatarkatabanisamuh\nPlatloc-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nPlatlocৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Platloc ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nPlatloc-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ওপৰত Platloc ৰ পাৰ্শ্ব-প্ৰতিক্ৰিয়া অতি বিৰল।\nবৃক্কত Platloc কি প্ৰভাৱ দেখা গৈছে?\nPlatlocৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Platloc কি প্ৰভাৱ দেখা গৈছে?\nPlatlocৰ দ্বাৰা কলিজা প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nহৃদযন্ত্ৰৰ ক্ষেত্ৰত Platloc ৰ কি প্ৰভাৱ দেখা গৈছে?\nPlatlocৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Platlocৰ গুৰুতৰ ক্ৰিয়া-প্ৰতিক্ৰিয়া - Severe Interaction of Platloc with Other Drugs in Assamese - Oinor xoite Platloc ar gurutor kriya-pratikriya\nPlatloc তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPlatloc মতভেদসমূহ - Platloc Contraindications in Assamese - Platloc nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Platloc লোৱা অনুচিত যাতে -\nPlatloc ৰ বিষয়ে সততে সোধা প্ৰশ্নসমূহ - Frequently asked Questions about Platloc in Assamese - Platloc ar bikhoye satate xodha prashnasamuh\nএই Platloc-এ অভ্য়াস বা নিচাৰ সৃষ্টি কৰে নেকি?\nনহয়, Platloc আসক্তি সৃষ্টি কাৰক বুলি কোনো সাক্ষ্য নাই।\nহয়, আপুনি Platloc লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, কিন্তু Platloc লোৱাৰ পূৰ্বে ডাক্তৰৰ সৈতে পৰামৰ্শ লোৱাটো গুৰুত্বপূৰ্ণ।\nমানসিক ৰোগৰ চিকিত্সাৰ বাবে Platloc লৈ কোনো লাভ নাই।\nখাদ্য আৰু মদৰ সৈতে Platloc ক্ৰিয়া-প্ৰতিক্ৰিয়া - Platloc Interactions with Food and Alcohol in Assamese - khadya aaru modor xoite Platloc kriya-pratikriya\nখাদ্য আৰু Platlocৰ ক্ৰিয়া-প্ৰতিক্ৰিয়া\nকেতবোৰ খাদ্যৰ সৈতে সেৱনৰ ফলত Platlocয়ে প্ৰভাৱ দেখুওৱাত পলম কৰিব পাৰে। এইবিষয়ে আপোনাৰ ডাক্তৰৰ সৈতে যোগাযোগ কৰক।\nমদ আৰু Platlocৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Platlocৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nPlatloc ৰ অনুকল্প - Substitutes for Platloc in Assamese\nআপুনি বা আপোনাৰ পৰিয়ালৰ কোনোবাই Platloc লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Platloc ব্যৱহাৰ কৰিছিল নেকি?\nআপুনি কিমান পৰিমাণে Platloc সেৱন কৰিছিল?\nআপুনি Platloc ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Platloc সেৱন কৰে?


assam-government-issued-new-guidelines-for-unlock– News18 Assam\nআনল’ক সন্দৰ্ভত নতুন নিৰ্দেশনা মুখ্য সচিবৰ, ৰাজ্যত কেতিয়াৰ পৰা খুলিব জিম, শ্বপিং মল? কি কি আছে গাইড লাইনত?\nUpdated:August 2, 2020, 11:15 AM IST\nআজি সন্ধিয়া ৭ বজাৰ পৰা ১৪ আগষ্টলৈকে পালন কৰিব লাগিব এই সমূহ নীতি-নিৰ্দেশনা\nLast Updated: August 2, 2020, 11:15 AM IST\nৰাজ্যত বৰ্তমানো অব্যাহত আছে কোৰোণাৰ সংহাৰ। কিন্তু গুৱাহাটীত আগতকৈ কিছু উন্নত হৈছে পৰিস্থিতি। তাৰ মাজতে কেন্দ্ৰীয় চৰকাৰে জাৰি কৰিলে আনল’ক ৩.০ৰ গাইড লাইন। কিন্তু কেন্দ্ৰীয় চৰকাৰে প্ৰদান কৰা শিথিলতা অসমত বলৱত্ নহ’ব বুলি শুকুৰবাৰে মন্ত্ৰী হিমন্ত বিশ্ব শৰ্মাই জনোৱাৰ পিছত আজি মুখ্য সচিব কুমাৰ সঞ্জয় কৃষ্ণই জাৰি কৰিছে এখন নতুন গাইড লাইন। আজি সন্ধিয়া ৭ বজাৰ পৰা ১৪ আগষ্ট সন্ধিয়া ৭ বজালৈকে পালন কৰিব লাগিব এই সমূহ নীতি-নিৰ্দেশনা।\nকি আছে গাইড লাইনত?\nসোমবাৰৰ পৰা শুকুৰবাৰলৈ খুলিব পাৰিব জিম, যোগাভ্যাস কেন্দ্ৰ, শ্বপিং মল। কিন্তু প্ৰতিদিনে গুৱাহাটী মহানগৰীত পথৰ এফালেহে খুলিব পাৰিব। উদাহৰণ স্বৰূপে, সোমবাৰে যদি পথৰ বাওঁফালে খোলে, তেন্তে মঙলবাৰে খুলিব পথৰ সোঁফালে।\nশণিবাৰ আৰু দেওবাৰক বাদ দি ৰেষ্টুৰেণ্ট, হোটেল খুলিব পাৰিব। কিন্তু সামাজিক দুৰত্ব পালন কৰাটো বাধ্যতামূলক।\nপ্ৰতি সপ্তাহৰ সোমবাৰ আৰু মঙলবাৰে অন্তঃজিলা যাতায়াতৰ ব্যৱস্থা।\nগৰ্ভৱতী মহিলাক বাদ দি, ১০০ শতাংশ কৰ্মচাৰীৰে ব্যক্তিগত আৰু চৰকাৰী কাৰ্যালয় খুলিব পাৰিব।\nচিনেমা হল, পাৰ্ক, থিয়েটাৰ, বাৰ, প্ৰেক্ষাগৃহ বন্ধ থাকিব।\nসামাজিক , ৰাজনৈতিক, ধৰ্মীয়, ৰাজহুৱা অনুষ্ঠান অনুষ্ঠিত কৰিব নোৱাৰিব।\nশণিবাৰ আৰু দেওবাৰে ৰাজ্যৰ কোনো লোকে চলা-ফুৰা কৰিব নোৱাৰিব।\nইয়াৰ উপৰিও ইয়াৰ আগৰ নিৰ্দেশনাত যিখিনি শিথিলতা প্ৰদান কৰা হৈছিল, তাৰ সুবিধা পুৱা ৭ বজাৰ পৰা সন্ধিয়া ৫ বজালৈ ল’ব পাৰিব।


অভিজ্ঞতাৰ সঁফুৰা .. Abhigotar Xofura: সপোন ঘাটৰ হাট- এটি কবিতা আৰু স্বীকাৰোক্তি\nআবেলি সময়ত সৰু ভাইটি অকণৰ লগত কাজিয়া লাগিল৷ তেতিয়া মই চতুৰ্থ শ্ৰেণীত পঢ়োঁ৷ আমি পাঁচজন ভাই-ককাই, মই তৃতীয়৷ ডাঙৰ দাদাৰ লগত মোৰ বয়সৰ পাৰ্থক্য চাৰে চাৰি বছৰ আৰু সৰু ভাইটিৰ লগত পাঁচবছৰ৷ গতিকে বয়সেৰে ঢুকি পাওঁ সকলোকে, কাজিয়া লাগিবৰ বাবে৷ কোনো কোনোৱে কয়, কাজিয়া নালাগিলে কিহৰ ভাই-ককাই? যিহেতু মই মাজতে পৰোঁ, গতিকে মোৰ লগতেই সকলোৰে কাজিয়া বেছিকৈ লাগে৷\nসেইদিনাও লাগিল কিবা এটা সাধাৰণ কথাকে লৈ৷ কাজিয়া শেষ হ’ল, মোৰো মনত কিবা এটা খেলালে৷ পঢ়া মেজত বহি লিখিবলৈ ধৰিলো৷ চাওঁতে চাওঁতে এটা কবিতাৰ জন্ম হ’ল, সৰু ভাইটি অকণক লৈ৷ কবিতাটোৰ নাম দিলো\nআমাৰ এটা ভাইটি আছে\nনাম তাৰ অকণ\nপঢ়াৰ পিনে অলপো নাই\nকাজিয়াত নপতা ফুকন৷\nখঙতে সি যেতিয়াই তেতিয়াই\nআগত যি পায় তাকেই সি\nআমাৰ গালৈ মাৰে৷\nতেনেদৰে লিখি পেলালোঁ মোৰ জীৱনৰ প্ৰথম কবিতা, এখন কাজিয়াৰ ফলশ্ৰুতি হিচাবে৷\nকবিতাটো লিখি মাৰ আগত পঢ়ি শুনালো৷ কিছুপৰ আগতে মোৰ লগত কাজিয়া কৰি খঙত একো নাই হৈ থকা ভাইটি অকণো ওচৰ চাপি আহিল, তাৰ নামেৰে কবিতা এটাৰ সৃষ্টি হোৱা দেখি অলপ আচৰিত হৈ, অলপ ৰং পাই৷ তাৰ মুখত সন্তুষ্টিৰ ভাব এটা ফুটি উঠিল৷ মোৰো নিজকে কবি কবি লাগি গ’ল৷\nমাক ক’লো, “ মই ডাঙৰ হ’লে সাহিত্যিক হ’ম৷”\n‘হ’বিদে৷" কাজিয়া দেখি খং আৰু বিৰক্তিত থকা মায়ে বিশেষ গুৰুত্ব নিদি উত্তৰ দিলে৷\nপঢ়া মেজত বহি কবিতাটো আকৌ উলিয়াই ল’লো৷ এখন ভাল কাগজত সুন্দৰকৈ লিখিলো৷ পিছদিনা “অসম বাতৰি” নামৰ কাকতখনৰ অকণিৰ শিতানলৈ বুলি কবিতাটো ডাকযোগে পঠিয়াই দিলো৷ কিছুদিন পাছত কবিতাটো প্ৰকাশ হ’ল৷ সেইদিনা যেন মই নোবেল বঁটাহে পালো এনেকুৱা লাগিল৷ বাতৰি কাকতখন লৈ ওচৰ-পাজৰৰ যাকে য’তে পালো দেখুৱালো৷ পিছদিনা স্কুলতো শিক্ষক এগৰাকীয়ে সকলোৰে আগত মোৰ প্ৰশংসা কৰি ক’লে,\n“তোৰ কবিতাটো দেখিলো৷ ভাল হৈছে৷”\nমোৰ বুকুখন এহাত ফুলি উঠা যেন লাগিল৷ গৰ্বৰ ভাবেৰে চাৰিওফালে চালো৷ সহপাঠী সকলৰ মাজত মোৰ নিজকে বিশেষ লোক যেন লাগিল৷\nসেইবাৰ স্কুলৰ মুখপত্ৰৰ সম্পাদকজন আছিল চিনাকী৷ যথেষ্ট উন্নত মানদণ্ডৰ লেখা প্ৰকাশ হয় আলোচনীখনত৷ মইও মৰসাহ কৰি মোৰ “আমাৰ ভাইটি” কবিতাটোকে “শতপত্ৰ”লৈ বুলি জমা দিলোঁগৈ সম্পাদকৰ হাতত৷ কবিতাটো চাই সম্পাদকে হ’লে একো নক’লে৷ মই উৎকন্ঠাৰে পাৰ কৰিলো কেইটামান মাহ৷ এদিন আলোচনী প্ৰকাশ পালে৷ মোৰো কবিতা এটা প্ৰকাশ হৈছে৷ অতি আগ্ৰহেৰে পাত লুটিয়াই লুটিয়াই বিচাৰিলো কবিতাটো৷ পৃষ্ঠা এটাৰ এচুকত মোৰ নামত প্ৰকাশ পোৱা কবিতাটো বিচাৰি পালো৷\nকিন্তু, ই কি কথা? কবিতাটো দেখোন বেলেগ৷ “আমাৰ ভাইটি” নহয়৷ “সপোনঘাটৰ হাট”হে৷ একো ভুল হোৱা নাইতো? আকৌ ভালদৰে চালো৷ এৰা, মোৰ নামতেই প্ৰকাশ কৰা হৈছে৷ কবিতাটো আগ্ৰহেৰে পঢ়িলো কেইবাবাৰো৷\n"সপোন ঘাটত হাট বহিল\nগাঁৱৰ মানুহ হাটলৈ আহিল৷....\nক্ষন্তেকৰ বাবে হ'ল জন সমাগম\nতাৰপাছত হ'ল নিশাৰ আশ্ৰম৷"\nভাল লাগিল, কিন্তু কথাটো প্ৰকাশ কৰি দিয়া উচিত হ'বনে নাই ঠিৰাং কৰিব নোৱাৰি মনে মনে থাকিলো৷ বুজিবলৈ অসুবিধা নহ’ল যে সম্পাদকে “আমাৰ ভাইটি’ কবিতাটো পচন্দ নকৰিলে, কিন্তু মোক হতাশ কৰিব নুখুজি নিজে কবিতা এটা লিখি মোৰ নামত প্ৰকাশ কৰি দিলে৷ কবিতাটো সকলোৱে প্ৰশংসা কৰিলে৷ অতি দাৰ্শনিক ভাব থকা কবিতা৷ চতুৰ্থ শ্ৰেণীৰ ল’ৰা হৈ এনেকুৱা কবিতা লিখিব পাৰিছে, কম কথা নহয়, বুলি দুই একে মন্তব্য কৰা বুলি কাণত পৰিলহি৷ কিন্তু আচল ৰহস্যটো সম্পাদক আৰু মইহে জানিলো৷\nবছৰ বাগৰি গ’ল৷ সপোনঘাটৰ হাটৰ কথা লাহে লাহে পাহৰিবলৈ ধৰিছিলো৷ এদিন খবৰ এটা দিলেহি মোৰ সহপাঠী এজনে, মোৰ সপোনঘাটৰ হাট কবিতাটো হেনো আন এখন স্কুলৰ আলোচনীত কোনোবা এজনী ছোৱালীৰ নামত প্ৰকাশ হৈছে৷ মই গৈ আপত্তি জনাব লাগে স্কুল কৰ্তৃপক্ষৰ ওচৰলৈ গৈ৷ মইনো ক’ত আপত্তি জনাবলৈ যাম বুলি ভাবি মনে মনে থাকিলো৷\nদুদিনমানৰ পাছত ডেকা এজন স্কুললৈ আহিল, মোক লগ পাবলৈ৷ মোক শ্ৰেণীকোঠাৰ পৰা মাতি পঠোৱা হ’ল৷ ডেকাজন মোতকৈ বয়সত যথেষ্ট ডাঙৰ৷ মোক দেখি ক’বলৈ ধৰিলে,\n“তোমাৰ কবিতাটো মোৰ ভন্টিয়ে নিজৰ নামত আলোচনীত দি দিলে৷ প্ৰকাশো হ’ল৷ তাই ডাঙৰ ভুল কৰিলে৷ এতিয়া সকলোৱে কথাটো গম পোৱাৰ পাছত তাই ভয়তে কান্দি আছে৷ তুমি একো নকৰিবা আৰু৷ যি হ’ল হ’ল৷”\nমইনো কি উত্তৰ দিম ভাবি নাপালো৷ কবিতাটো মোৰ বুলি ক’বলৈওতো মোৰ নৈতিক অধিকাৰ নাই৷ মই, “ নাই একো নহয়,” বুলি কৈ থ’লো৷\nডেকাজনে মোক ধন্যবাদ জনাই সন্তুষ্টমনে গ’লগৈ৷\nমইও শ্ৰেণীকোঠালৈ বুলি খোজ ল’লো৷\nবয়স হ’ল , লেখা-মেলা কৰাৰ নিচাটো থাকি গ’ল যদিও কবি হ’ব নোৱাৰিলো৷ আনৰ কবিতা অনুবাদ কৰি কবিতাৰ জগতখনত খোজ এটা দিয়াতে সন্তুষ্ট থাকিবলগা হ’ল৷\nসপোনঘাটৰ হাট মোৰ বাবে এক কাব্যিক ন্যায় যেন হৈ থাকিল৷\nPosted by Pastor M L Das at 08:02


xukhdukh.com March 22, 2015 goodnews, ইতিবাচক খবৰ, ভাল খবৰ,\n১. কাজিৰঙাৰ পাৰ্শ্বৱৰ্তী অঞ্চলৰ দ্বাৰা বিশেষ টাস্ক ফৰ্চ গঠন কৰি ৰাষ্ট্ৰীয় উদ্যানখনত গঁড় হত্যা ৰোধ কৰা হব বুলি কালি ঘোষণা কৰে কেন্দ্ৰীয় বন মন্ত্ৰী প্ৰকাশ জাভড়কাৰে। ইয়াৰ সমান্তৰালভাৱে চেণ্ট্ৰেল প্ৰটেকচন ফ’ৰ্চ নামৰ আন এটা বাহিনী গঠন কৰিও একেলগে কামত চামিল কৰিব বুলি গুৱাহাটীত সাংবাদিকক অৱগত কৰে মন্ত্ৰীগৰাকীয়ে।\n২. স্বচ্ছ ভাৰত মিছনৰ সৈতে সংগতি ৰাখি কামাখ্যা মন্দিৰৰ স্বচ্ছতাৰ বাবে বিশেষ উদ্যোগ লব বুলি ঘোষণা কৰিছে অনিল আম্বানীয়ে। কালি পৰিয়ালসহ কামাখ্যা ধামত পূজা-অৰ্চনাৰ বাবে উপস্থিত হৈ দেৱোত্তৰ বৰ্ডক পৰিচ্ছন্নতা আৰু উপযুক্ত খোৱাপানী নিশ্চিতকৰণৰ বাবে প্ৰকল্প হাতত লোৱাত আৰ্থিকভাৱে সহায় কৰিব। মুখ্যমন্ত্ৰী তৰুণ গগৈকো সাক্ষাত কৰা উদ্যোগপতি গৰাকীক আমেৰিকাৰ দৰে অসমতো এক শিশু যাদুঘৰ নিৰ্মাণৰ বাবে মুখ্যমন্ত্ৰীয়ে আহ্বান জনোৱাৰ লগতে ইয়াৰ বাবে ইতিবাচক পদক্ষেপ লোৱাৰ বাবে আম্বানীয়ে প্ৰতিশ্ৰুতি দিয়াৰ সুখবৰো প্ৰকাশ পাইছে।\n৩. অনিয়ম আৰু দুৰ্নীতিৰ অভিযোগৰ বাবে বিতৰ্কৰ মাজলৈ অহা শ্ৰীমন্ত শংকৰদেৱ কলাক্ষেত্ৰৰ সচিবৰ দ্বায়িত্বৰ পৰা শাৰদী শইকীয়াক অপসাৰণ কৰিছে ৰাজ্য চৰকাৰে। গুৱাহাটী উন্নয় বিভাগৰ যুটীয়া সচিব তথা পৌৰ নিগমৰ অতিৰিক্ত আয়ুক্তৰূপে কৰ্মৰত অসমীয়া আই এ এছ বিষয়া নাৰায়ণ কোঁৱৰক কলাক্ষেত্ৰৰ সচিবৰ দ্বায়িত্ব নতুনকৈ প্ৰদান কৰাৰ কথাও জানিব পৰা গৈছে।\n৪. সাংবিধানিক ৰক্ষা কৱচেৰে অসমৰ খিলঞ্জীয়াৰ স্বাৰ্থ ৰক্ষাৰ বাবে অসম বিধান সভাৰ অধ্যক্ষ প্ৰণৱ গগৈয়ে গ্ৰহণ কৰা পদক্ষেপৰ প্ৰতি সঁহাৰি জনাই আছুকে ধৰি ২৬টা জনগোষ্ঠী সংগঠনে গ্ৰহণ কৰা সংকল্প প্ৰস্তাৱৰ প্ৰতিলিপি আনুষ্ঠানিকভাৱে দাখিল কৰাৰ সুখবৰ। খিলঞ্জীয়াৰ প্ৰভুত্ব থকা অসম হব লাগিব বুলি মত প্ৰকাশ কৰিয়ে এই প্ৰস্তাৱ গ্ৰহণ কৰা হোৱা বুলিও বাতৰিত প্ৰকাশ পাইছে। অধ্যক্ষ গগৈয়ে বিভিন্ন দল-সংগঠনৰ সৈতে অহা ২৯মাৰ্চত এখন বিশেষ সভাত মিলিত হব।\n৫. কাইলৈৰ পৰা দুধনৈত আৰম্ভ হব সদৌ অসম ছাত্ৰ সন্থাৰ ষষ্ঠদশ অধিবেশন। শতাধিক তোৰণ নিৰ্মাণৰে অভ্যাগত আৰু প্ৰতিনিধিক আদৰিবলৈ প্ৰস্তুতি সম্পূৰ্ণ হোৱাৰ খবৰৰ সৈতেই দশক পুৰণি নেতৃত্বই এইবাৰ গাদী এৰিব বুলিও বাতৰি প্ৰকাশ পাইছে। নতুন চামৰ নেতৃত্বই আছুক কিদৰে আগুৱাই নিয়ে সেয়া লক্ষণীয় হব বুলিও সচেতন মহলে প্ৰকাশ কৰিছে।\n৬. গুৱাহাটীৰ কৃত্ৰিম বান ৰোধৰ বাবে কামৰূপ জিলা প্ৰশাসনে শিলসাঁকো বিলৰ পানী বোন্দাজানলৈ নিয়াৰ বাবে খনন কাৰ্য আৰম্ভ কৰিছে।\n৭. মুখ্যমন্ত্ৰীৰ নিৰ্দেশমৰ্মে দীপৰ বিলৰ জৰীপৰ কাম আৰম্ভ কৰিছে কামৰূপ মহানগৰ জিলা প্ৰশাসনে। দুৰ্যোগ ব্যৱস্থাপনা আইন ২০০৫ৰ অধীনত উপায়ুক্তই বিলৰ পাৰত অৰ্নিদিষ্ট কালৰ বাবে সকলোধৰণৰ নিৰ্মাণ কাৰ্য নিষিদ্ধ ঘোষণা কৰাৰ সুখবৰ।\n৮. গুৱাহাটীৰ শ্ৰীমন্ত শংকৰদেৱ কলাক্ষেত্ৰত নৰ্থ ইষ্ট ইনষ্টিটিউট অৱ ফেশ্বন টেকনলজিয়ে অসম চৰকাৰৰ হস্ততাঁত আৰু বস্ত্ৰশিল্প বিভাগৰ সহযোগত আয়োজন কৰিছে “চেলিব্ৰেট আছাম” শীৰ্ষক এক বৰ্ণিল মহোতসৱৰ। দুদিনীয়াকৈ আয়োজিত এই মহোতসৱত কলা প্ৰতিযোগিতা, ফটো প্ৰদৰ্শনী, আলোচনাচক্ৰ আৰু সাংস্কৃতিক সন্ধিয়াৰো আয়োজন কৰাৰ সুখবৰ।\n৯. ডিব্ৰুগড়ৰ চৌকিডিংগী খেলপথাৰত কালিৰে পৰা দুদিনীয়াকৈ অনুষ্ঠিত হৈছে প্ৰাগ নিউজৰ উদ্যোগত “প্ৰাগ চিনে এৱাৰ্ড-২০১৫”। অসমীয়া বোলছবি জগতৰ বিভিন্ন দিশক ২৮ শাখাত বঁটা প্ৰদান কৰা হব। গুলচন গোভাৰ, নেহা দুপীয়া, আদিল হুছেইনৰ লগতে জুবিন, অংগৰাগ আদি শিল্পীয়েও অংশ লব। বিশিষ্ট অভিনেতা বিষ্ণু খাৰঘৰীয়ালৈ প্ৰাগ চিনে এৱাৰ্ড-২০১৫ৰ জীৱনজোৰা সাধনা বঁটা প্ৰদান কৰা হব বুলিও সুখবৰ প্ৰকাশ পাইছে।\n১০. অহা জুন স্নাতক শিক্ষক সকলৰ বাবে বিশেষ টেট পৰীক্ষা অনুষ্ঠিত কৰা হব বুলি ঘোষণা কৰিছে অসমৰ শিক্ষামন্ত্ৰীয়ে। শিক্ষক-শিক্ষাকৰ্মীৰ ঐক্যমঞ্চৰ সৈতে আলোচনাত কালি মন্ত্ৰীগৰাকীয়ে এই আশ্বাস প্ৰদান কৰে।\nBy xukhdukh.com on March 22, 2015


মোৰ মনৰ বৰষুণজাক (অমৃতা দেৱী) - সাহিত্য ডট অৰ্গ\nমোৰ মনৰ বৰষুণজাক (অমৃতা দেৱী)\nমোৰ মনৰ বৰষুণজাক\nকণ কণ মুকুতাৰ দৰে\nডাল ভৰি ভৰি লাগি থাকে,\nকোমল বতাহ জাক\nঈৰ্ষাত পুৰি মৰে ,\nইফালে সিফালে চাই\nঠুনুকা হেঁচা এটা মাৰে,\nইস্ তাই নাজানেহে যেনিবা\nচুই চাম বুলিলেই চোন\nলঠৰ ঠৰকৈ সৰি পৰে!!!!!!!\nসময়, সময়ৰ কথানো কি কম ! সময় দুৰন্ত, যুঁজাৰু অনন্ত শক্তি তাৰ ! কোনোবা যেন যুঁজিবলৈ আহিলেই ৰক্তবীজৰ দৰেই বৃদ্ধি পায় তাৰ শক্তিৰ প্ৰকোপ । সময়ৰ হাতৰ মুঠিত সোমালেই বৰ্তমান অতীত হয়, অতীত হৈ পৰে ঝাঁও বনত পৰি ৰোৱা কুকুহা……ৰোৱাৰ কোনো নামেই নাই…সকলো সামৰি লৈ যায় ..মাথো দি যায় স্মৃতিৰ মেট-মৰা ভঁৰাল ।\nএইখিনিত অৱশ্যে সময় বৰ উদাৰ। সেয়ে হয়তো দুচকু মুদিলেই গুৰি পৰুৱাৰ লানিটোৰ দৰেই স্মৃতিবোৰ আগবাঢ়ি আহে । ৰ’বলৈ সময় নাই ….সময়নো থাকে কাৰ!!!!!\n২০১২চনৰ আৰম্ভণিতেই স্বামীৰ চাকৰিৰ খাতিৰতে আমেৰিকাৰ ৱাশ্বিংটন প্রদেশৰ ছিয়াটল নামৰ ঠাইখনলৈ আহোঁ। আহিবলৈ ওলাওঁতেই লগৰ দুজনমানে ধেমালিতে কৈছিল বৰ বেয়া বতৰ হে, হতাশাগ্রস্ততাত ভুগিবা আকৌ চাবা ….। অহাৰ পাছতহে গম পালো হতাশ কৰিব পৰা কথাবো মনৰ আশে পাশে হেন্দোলাৰ আগতেইচোন একোজাক নতুন বৰষুণে সকলোবোৰ ধুই নিকা কৰি থৈ যায়। বাহিৰত অহৰহ বৰষুণ পৰি আছে। যোৱা দুটা বছৰে যেন বৰষুণৰ চিৰসেউজ বাগিচা এখনতহে বসবাস কৰি আছো। বছৰৰ তিনিটা মাহৰ বাদে গোটেই সময় ছোৱা পাহাৰ বোৰত নতুবা গছৰ আগবোৰত কপাহৰ দৰে ডাৱৰ বোৰ কুঁৱলীৰ চাদৰ এখন হৈ ওলমি থাকে…যেন অকণমান বতাহৰ বা এটা লাগিলেই সৰি পৰিব বৰষুণ এজাক হৈ। বৰষুণ বুলি ক’লেই জেপ-জেপিয়া হৈ পৰা মনটোত মাজে মাজে ভয় এটা হয়, বৰষুণৰ প্রতি এই মোৰ আকুলতা হঠাৎ যদি শেষ হৈ যায়? ভাবিবলৈও ভাল নালাগে মোৰ । কোনোবা একোটাহঁত দিনত আকাশখনত কোনোবাই কি যেন ৰং একোটা বোলাই থৈ যায়…. ৰাতিপুৱাৰ পৰা গধূলিলৈকে সময় চোন একেটা ৰূপতেই ৰৈ যায় ,লগতে বৰষুণজাকটো আছেই । কোঠাৰ ভিতৰৰ পৰা চাই থাকো বৰষুণজাকক । প্রায়েই চিপ চিপকৈ আৰু কেতিয়াবাহে হুৰহুৰাই নামি অহা বৰষুণজাকত এদিনো তিতি পোৱা নাই…ইমান ঠাণ্ডাত তিতিবলৈও সাহস নহয়চোন । তথাপি চাই থাকো আৰু ক’ব নোৱাৰাকৈয়ে মনৰ আকাশেৰেই তিতি বুৰি জুৰুলি জুপুৰি হওঁ ।\nদুচকু মুদি ভাবিবলৈ চেষ্টা কৰোঁ বা নকৰোঁ প্রতিজাক বৰষুণে মোক ঠেলি ঠেলি লৈ যাব খোজে শৈশৱৰ দিনবোৰলৈ । গৈ গৈ ৰাস্তাৰ মাজৰ পানীৰ ডোঙাটোৰ ওচৰৰ উচপিচ ভৰি দুখনত ৰৈ যায় সময় ! পকী ৰাস্তাৰ নামত ম’হৰ ঘুলিত পৰি থকা ম’হ কেইটাৰ ওলাই থকা ক’লা পিঠিখনৰ দৰে অ’ত ত’ত ক’লাচেপেটা একোডোখৰ । তাৰ বাদে ভগা ৰাস্তাৰ হাতীখুজীয়া গাঁতবোৰত প্রতিজাক বৰষুণেই সৃষ্টি কৰা ল’ৰালিৰ হেঁপাহৰ পুখুৰী একোটাহঁত । কোনে কিমান পানী খচিব পাৰে তাৰেই যেন প্রতিযোগিতা…. হাৱাই চেণ্ডেল পিন্ধি স্কুললৈ যোৱাৰ সুবিধাই বহুত আছিল । অথচ এতিয়া ল’ৰা-ছোৱালীয়ে জোতা-মোজা পিন্ধিও পানীৰ ওচৰলৈ গ’লেও চিঞৰি উঠোঁ ।অৱশ্যে আজিকালিৰ ল’ৰা-ছোৱালীৰ দৰে আমাৰ স্কুলৰ বাহিৰত ৰৈ থকা নাছিল কোনো উৎসুক অভিভাৱকৰ দল। সময়ো যে একে হৈ থকা নাই সকলোকে নিশ্চিত কৰি ৰাখিব পৰাকৈ ।\nকচু পাতত পৰি ইফাল সিফাল কৰি থকা পানীৰ টোপালটোলৈ মোৰ বৰ আকৰ্ষণ আছিল ।পানীৰ টোপালটোৱে যে কচু পাতখনক তিয়াব নোৱাৰে সেই কথাটো তেতিয়াও মগজে ঢুকি পোৱা নাছিল নে নিজেই চেষ্টাই ক’ৰা নাছিলোঁ ক’ব নোৱাৰোঁ…মাথো আপ্লুত হৈছিলোঁ এইখিনি ভাৱি যে কচু পাত খনে পানীৰ টোপালটোক যেন স্বচ্ছ মণিলৈহে ৰূপান্তৰিত কৰিছে । কিমান দিন কিমান সময় ঘৰৰ কাষৰ অথবা স্কুলৰ ওচৰৰ কচুৱনিৰ পৰা সেই মণিবোৰ বুটলিবলৈ চেষ্টা কৰিছিলোঁ তাৰ ঠিকনা নাই….। বুটলি ল’ব নোৱাৰি ভাবিছিলোঁ…কচু পাত খনৰ নিশ্চয় কিবা যাদুকৰী শক্তি আছে নহ’লেনো মই চুই দিলেই মণিবোৰ পানী হৈ যায়নে!!!!!!\nবৰষুণত তিতি কিমান যে ভাল লাগিছিল । প্রথম প্রথম অলপ অলপ ঠাণ্ডা লাগিলে কি হ’ল…তিতি জেপ-জেপিয়া হোৱা গাটোত অলপ সময় পাছতে কিবা আমেজ লগাকৈ উম লাগি আহিবলৈ ধৰে..। বৰযুণত তিতিবলৈকে ছাতিটো স্কুলতে মাজে মাজে এৰি থৈ আহিছিলোঁ। কেতিয়াবা আকৌ ছাতিটো ক’লা হ’লে এনেয়েই নেমেলাকৈ থাকোঁ, বজ্ৰপাত পৰে যদি? তাতকৈ তিতিবলৈকেতো ভাল….আৰু ক’লা ছাতি মেলি গছৰ তলেৰে গ’লে বজ্ৰপাত পৰিবই সেইটো খাটাং…অহ! কিমান যে ভয় আছিল…।\nবৰষুণজাক এতিয়াও চলি আছে….ভিতৰৰ পৰা একো গম নাপায় অৱশ্যে। বিদেশৰ মাটিত এই নিশব্দতাত বাহিৰত হৈ থকা বৰষুণ জাকৰ নিজস্ব গোন্ধ আৰু শব্দবোৰ আকৌ এবাৰ যেন জোকাৰি চাবলৈ চেষ্টা কৰিছোঁ। কেনে আছিল বাৰু বৰষুণৰ অনুভৱ….এই যেন শুনা পাম টিনৰ চালত প্রথমে মিহি মিহিকৈ খিৰ খিৰ কুটুং কাটাংকৈ আৰু তাৰপাছত হৰহৰকৈ নামি অহা বৰষুণজাকৰ শব্দ । অলপ পাছতে যেন ভৰি পৰিব পানীপোতাৰ এলুমিনিয়ামৰ চৰিয়াটো,পানীৰ ছিটিকনিয়ে ৰাতিপুৱাই মচি নিয়া ৰঙা মাটিৰ পিৰালিটোৰে আকৌ মূৰ তুলি ওলাই অহা তেতিয়াও কোমল হৈ থকা কেচু মতা বোৰ একেবাৰেই তিয়াই পেলাব । পিছফালৰ বাৰাণ্ডাত জঁপিয়াই থকা উজানত উঠা মাছৰ কেচেমা-কেচেম গোন্ধটোও চোন কিবা ভাল লগা । অলপ জোৰকৈ অহা বৰষুণজাকে সৃষ্টি কৰা পুখুৰীৰ পানীৰ সংগীতৰ আখৰাত ভাগ ল’বলৈ অহা ভেকুলীৰ কোৰাছৰ শব্দবোৰ এই যেন কানৰ কাষতে বাজি উঠিব । বাৰিষাৰ প্রথমজাক বৰষুণে ধূলিয়ৰি মাটিৰ সতে মিতিৰালি কৰি সৃষ্টি কৰা সেই গোন্ধ, আস্, কাকো যেন বুজাই ক’ব নোৱাৰি…..। বৰষুণত তিতি তিতি পথাৰৰ কোমল বোকাত সোমাই থকা ৰোৱনীৰ হাতৰ প্রতি গোছা কঠীয়াই সৃষ্টি কৰা চুপুক চুপুক শব্দৰ মধুৰতাখিনি ভূঁই ৰুই পোৱাজনেহে ভালকৈ অনুভৱ কৰিব পাৰিব। পাতল চিপচিপিয়া বৰষুণ এজাকত গেৰধৰা গাখীৰতী ধাননি এডৰাৰ মাজে মাজে গৈ থাকোঁতে হৃদয়লৈকে উজাই উজাই ব্যাখ্যাতীত সুবাসৰ অৰণ্য এখনত ওপঙি পাইছেনে বাৰু????? উস্ এতিয়াও যেন নাকৰ আগটো সুৰ-সুৰাই যাব । আকৌ কোনোবা একোটাহঁত দিনত জাৰৰ দিনৰ বৰ্ষামুখৰ সন্ধিয়াবোৰ জুহালৰ কাষত আইতা দেউতাহঁতৰ মুখৰ শেষ হ’ব নজনা একোটাহঁত সাধুকথালৈ ৰূপান্তৰিত হে পৰে। আজিও পাৰিলে যেন সেই সাধুকথাবোৰৰ পেটলৈ কুৰুকি কুৰুকি সোমাই যাম ।\nদুই-তিনিটা মাহ বাদ দি বছৰজুৰি হৈ থকা বৰষুণজাকৰ বাবেই হয়তো গোটেই ঠাইখন আৰু ইয়াৰ আশে-পাশেও অসংখ্য হ্ৰদেৰে ভৰি আছে। আৰু হ্ৰদৰ কাষে কাষে ঘেৰি আছে লানি নিছিগা ডাৱৰ আৰু কুঁৱলীৰে মায়াময় সেউজ পাহাৰ…বিচাৰি চালেই যেন সন্ধান পোৱা যাব পাহাৰৰ সিপাৰে ৰূপকথাৰ মায়াবী জগতখনৰ। ডাৱৰ আৰু কুঁৱলীবোৰ এতিয়াও জুতি পুতি ধৰি লাগি আছে গছবোৰৰ ডালে পাতে।। সঁচাকৈয়ে মায়াবী মায়াবী লগা বতৰ..নষ্টাল’জিয়াত বুৰ যাবলৈ মন যোৱা বতৰ। সময় যেন বাৰেপতি থমকি থমকি ৰৈ যায় কোনোবা এটা বিন্দুত। দ্রুতগতি মার্গেৰে বৰষুণৰ বতৰত ওলাই গ’লে কি যে মোহনীয় লাগে….দূৰৰ পাহাৰবোৰে যেন কপাহৰ শুকুলা কিৰীটি পিন্ধি থাকে। অথবা কোনোবা দিনা পাহাৰৰ গাত এঢলীয়া বাগিচা এখন হৈ আকাশৰ সতে কথা পাতি থকা সৰল গছবোৰৰ ওপৰেৰে মণিপুৰী চাদৰ এখনহে যেন কোনোবাই চটিয়াই থৈ গৈছে । কিয় জানো এইখিনিতেই সুহুৰি এটা হৈ ওলাই আহিব খোজে স্বর্গীয় ভূপেন হাজৰিকাদেৱৰ লিয়েন মাকাও….গীতটি…।\nএনে নহয় যে বৰষুণে কঢ়িয়াই অনা প্রকৃতিৰ অনন্য ৰূপ আগতে দেখাই নাই ….গোটেই উত্তৰ পূর্বাঞ্চলখনকেইতো বৰষুণে নিজ হাতেৰে গঢ়ি তোলা…সুজলা সুফলা শস্য শ্যামলা মোৰ দেশ..। তথাপি ইয়াৰ এই অভিজ্ঞতা যেন কিছু পৃথক । শীতকাল হওকেই বা নহওঁক কুঁৱলীৰ চাদৰ খন গাত নল’লে সূৰ্য্য দেৱে যেন চকু মেলিবই নোৱাৰে । সুদূৰৰ বৰফে ঢকা র্পবতৰ চূড়াবোৰ চকুতপৰাটো যে বহু ভাগ্যৰহে কথা। বিয়াৰ পিছৰে পৰা বেছিভাগ সময় থকা মহাৰাষ্ট্রখনেও বৰষুণ জাকে চুই যোৱাৰ পাছতহে প্রাণ পাই উঠে। বম্বে-পুণা হাইৱেত বৰষুণে সৃষ্টি কৰা সৰু-বৰ অস্থায়ী জলপ্ৰপাত আৰু কোমল সেউজীয়া ঘাঁহ বনেৰে ঢাক খাই থকা পাহাৰৰ ওপৰেৰে ভাঁহি ফুৰা ডাৱৰবোৰটো কম মোহনীয় নহয়…। কিন্তু সেয়া যে তেনেই খন্তেকীয়া । বছৰৰ মাত্র তিনিটা মাহহে এই ৰূপ….বাকী সময়ছোৱা পাহাৰ পথাৰ জুৰি বিয়পি থাকে শুকান শুকান উদাসীন হালধীয়া সময়….!!!!!!!!!!!!\nবৰষুণজাকে আমনি নকৰাও নহয় …..বৰষুণজাকে কঢ়িয়াই অনা বানপানীৰ ভয়াবহতাত হেৰাই যোৱা হেজাৰ-বিজাৰ অসহায় হৃদয়ৰ হাহাকাৰবোৰো উলাই কৰিব নোৱাৰি। উৰুখা পঁজাৰে নামি অহা বৰষুণজাকেতো আৰু কাকো মিঠা সপোন দেখুৱাব নোৱাৰে। তথাপিচোন বৰষুণজাকক বেছিসময় বেয়া পাই থাকিব নোৱাৰি। এই শব্দ বৰ্ণময় বৰষুণজাকৰ ওচৰত মই যেন হৈ পৰো মৰুভূমিত মৰীচিকা খেদি ফুৰা এজন তৃষ্ণাতুৰ পথিক। হেঁপাহেই নপলাই চোন। মই যে উমলি আছো ডাৱৰৰ বাগিচা এখনত….য’ত বৰষুণ ফুল হে ফুলে, ফল হে সৰে…বুটলি ল’লেই কলিজা সেমেকি উঠে….উশাহত জী উঠিব খোজে সেউজীয়া এডৰা পথাৰ….শেষ নোহোৱা এজাক বালিমাহী চৰাইৰ গীত….।\n← “চিলি-জেক্” (কেপচিকাম-কঁঠালৰ মুচি) (বৰ্ণালী বৰুৱা দাস)\nইতৰ প্ৰাণীৰ ছাত্ৰাবাস -(দিগন্ত যাদৱ শৰ্মা) →\nনাগৰহ’লে ৰাষ্ট্ৰীয় উদ্যান : অঙ্কুৰ দত্ত\nৰজা আৰু ভাঁটৌ চৰাই (ৰাজু শইকীয়া)


গহপুৰৰ টকৌবাৰীত যক্ষ্মা ৰোগৰ ভয়াৱহ ৰূপ, ইজনৰ পাছত সিজন আক্ৰান্ত -\nHomeআঞ্চলিকগহপুৰৰ টকৌবাৰীত যক্ষ্মা ৰোগৰ ভয়াৱহ ৰূপ, ইজনৰ পাছত সিজন আক্ৰান্ত\nগহপুৰৰ টকৌবাৰীত যক্ষ্মা ৰোগৰ ভয়াৱহ ৰূপ, ইজনৰ পাছত সিজন আক্ৰান্ত\nBy Hirak Deka\nগহপুৰঃ গহপুৰৰ টকৌবাৰীৰ ৰঙাজান কমাৰ চুবুৰীত যক্ষ্মা ৰোগে ভয়াৱহ ৰূপ ধাৰণ কৰিছে। উদ্বেগজনকভাৱে বৃদ্ধি পাইছে যক্ষ্মা ৰোগত আক্ৰান্ত ৰোগীৰ সংখ্যা। চিন্তিত হৈছে কমাৰ চুবুৰীৰ শ্ৰমিক-ৰাইজ। গহপুৰ মহকুমা স্বাস্থ্য বিভাগৰ চূড়ান্ত অৰ্কমন্যতা আৰু যক্ষ্মা ৰোগ প্ৰতিৰোধ বিভাগৰ দায়িত্বজ্ঞানহীনতাৰ বাবে চুবুৰীটোৰ যক্ষ্মা ৰোগীসকলে তিলতিলকৈ মৃত্যুৰ ক্ষণ গণিছে।\nনাই কোনো যক্ষ্মা সজাগতাৰ ব্যৱস্থা, নাই উন্নত চিকিৎসা ব্যৱস্থা। চিকিৎসালয়লৈ গ’লে নিয়মমাফিক এটা টেবলেট দিয়েই দায়িত্ব সামৰাৰ অভিযোগ উত্থাপন কৰিছে স্থানীয় লোকসকলে। উক্ত অঞ্চলৰ ৰাইজৰ অজ্ঞতা আৰু সৰলতাৰ বাবেই গহপুৰ স্বাস্থ্য বিভাগে চুবুৰীটোৰ যক্ষ্মা ৰোগীসকলক উপযুক্ত চিকিৎসাৰ ক্ষেত্ৰত চূড়ান্ত অৱহেলা কৰা বুলি আদিবাসী ছাত্ৰ সন্থাৰ স্থানীয় নেতা উত্তম গোৱালাই উল্লেখ কৰে। উল্লেখ্য যে, বিগত মঙলবাৰে চুবুৰীটোত যক্ষ্মা ৰোগত আক্ৰান্ত হৈ প্ৰথমজনৰ মৃত্যু ঘটে বুলি গাঁওবাসীয়ে আমাৰ সাংবাদিকক জনাইছে।\nPrevious articleপুনৰ শৰাইঘাটত আত্মহত্যা! মটৰচাইকেল দলঙতে থৈ অন্তৰ্ধান বাহনৰ গৰাকী\nNext articleআশাৰ ৰেঙনিঃ কৰ’নাক্ৰান্ততকৈ আৰোগ্যৰ হাৰ ঊৰ্ধ্বত\nমোডীক সমালোচনা কৰি অনুতপ্ত ৰূপজ্যোতি!অন কেমেৰা নিজকে শোধালে দহটাকৈ চৰ\nএইবাৰ ইউ এল বি, অক্টোবৰত ৰাজ্যজুৰি বোমা বিস্ফোৰণৰ ভাবুকি;কাক দুষিলে বি. পি. এফ এ?\nঅক্টোবৰ মাহত সমগ্ৰ অসমতে বোমা বিস্ফোৰণৰ কোনে দিলে ভাবুকি! জানক সবিশেষ


মধ্যপ্ৰাচ্যত যুদ্ধৰ দামামা! আমেৰিকা–ইৰাণৰ সংঘাতে জুৰুলা কৰিব ভাৰতক! পেট্ৰ’লৰ মূল্য ৯০টকা প্ৰতিলিটাৰ পৰ্যন্ত হোৱাৰ আশংকা|tension-between-iran-and-us-will-affect-indian-economy-petrol-diesel-prices-to-soar-up– News18 assam\nমধ্যপ্ৰাচ্যত যুদ্ধৰ দামামা! আমেৰিকা–ইৰাণৰ সংঘাতে জুৰুলা কৰিব ভাৰতক! পেট্ৰ’লৰ মূল্য ৯০টকা প্ৰতিলিটাৰ পৰ্যন্ত হোৱাৰ আশংকা\nLast Updated : January 04, 2020, 13:57 IST\nআমেৰিকা আৰু ইৰাণৰ মাজত সংঘাত তীব্ৰতৰ হোৱাৰ মাজতে ভাৰতত পেট্ৰ’ল–ডিজেলৰ মূল্য আকাশলংঘী হোৱাৰ আশংকা প্ৰকট হৈছে। অধিক সংঘাত বাঢ়িলে প্ৰতি লিটাৰ পেট্ৰ’লৰ মূল্য ৯০টকা পৰ্যন্ত হোৱাৰ আশংকা কৰা হৈছে। দেশৰ চাৰিখন বৃহৎ মহানগৰৰ ভিতৰত মুম্বাই, চেন্নাই, কলকাতাত ডিজেলৰ দাম ৭০টকালৈ বৃদ্ধি পাইছে।\nকম’ডিটি এক্সপাৰ্টছৰ মতে আন্তঃৰাষ্ট্ৰীয় বজাৰত খাৰুৱা তেলৰ মূল্য বিগত ১০মাহৰ শীৰ্ষত উপনীত হৈছে। লগতে ভাৰতীয় টকাৰ মূল্যও শুকুৰবাৰে অৱনমিত হৈছে। সেইকাৰণে দামৰ পৰিৱৰ্তন হৈছে। আগন্তুক দিনত পেট্ৰ’ল–ডিজেলৰ মূল্য আৰু অধিক বৃদ্ধ পোৱাৰ আশংকা প্ৰকট হৈ পৰিছে।\nশণিবাৰে মুম্বাইত প্ৰতি লিটাৰ পেট্ৰ’লৰ মূল্য ৮১টকা পাৰ হ’ল। বিশেষজ্ঞ সকলৰ মতে যদিহে ইৰাণে আমেৰিকাৰ ওপৰত প্ৰত্যুত্তৰমূলক ব্যৱস্থা গ্ৰহণ কৰে তেনেহ’লে এই ত্ৰিমাসিকত খাৰুৱা তেলৰ মূল্য ৭৫ডলাৰৰ পৰা ৭৮ডলাৰ প্ৰতি বেৰেললৈ বৃদ্ধি পাব। যদিহে এনে হয় তেনেহ’লে পেট্ৰ’ল আপুনি প্ৰতি লিটাৰত ৯০টকা পৰ্যন্ত দি ক্ৰয় কৰিবলগীয়া হ’ব পাৰে।\nপেট্ৰ’ল–ডিজেলৰ মূল্য দেশৰ সকলোতকৈ বৃহৎ মাৰ্কেটিং কোম্পানী আইঅ’চিৰ ৱেবছাইটত জাৰি কৰা নতুন দৰ মতে, দেশৰ প্ৰমুখ চাৰিখন মহানগৰ দিল্লী, কলকাতা, মুম্বাই আৰু চেন্নাইত পেট্ৰ’ল তথা ডিজেলৰ মূল্য যথেষ্ট বৃদ্ধি পাইছে।\nকিয় দাম বাঢ়িছে খাৰুৱা তেলৰঃ ইৰাণৰ কুৰ্ডছ ফৰ্চৰ প্ৰমুখ জেনেৰেল কাচিম সুলেমানীক বাগদাদৰ আন্তঃৰাষ্ট্ৰীয় বিমানবন্দৰত হত্যা কৰে আমেৰিকাই। এই আক্ৰমণত হিজবুল্লাহৰ কামাণ্ডাৰ আবু মেহদী অল মুহাদিছৰো মৃত্যু হৈছে। এই সংঘাতৰ খবৰৰ পিছতে আন্তঃৰাষ্ট্ৰীয় প্ৰেক্ষাপটত খাৰুৱা তেলৰ মূল্য বিগত দহ মাহৰ তুংগত উঠিছে। ইৰাণে প্ৰয়োজনীয় খাৰুৱা তেলৰ ৮০শতাংশৰো অধিক যোগান ধৰালৈ চাই ইৰাণ–আমেৰিকাৰ মাজত চাপ আৰু মধ্যপ্ৰাচ্যত যুদ্ধৰ দামামাই ভাৰতৰ তেল ক্ৰয়ত যথেষ্ট প্ৰভাৱ পেলাব। ১০ডলাৰ প্ৰতি বেৰেললৈ বৃদ্ধি পোৱাৰ আশংকা দেখা গৈছে আৰু যদিহে এয়া হয় তেনেহ’লে ভাৰতৰ ৰাজকোষৰ যথেষ্ট প্ৰভাৱ পৰাৰ লগতে বৰ্তমান কাৰেণ্ট একাউণ্ট বেলেন্সত প্ৰভাৱ পৰে।\nউল্লেখযোগ্য যে আমেৰিকাৰ বিমান আক্ৰমণত ইৰানৰ শীৰ্ষ সেনা বিষয়াৰ মৃত্যুৰ পাছত মধ্য প্ৰাচ্যত যুদ্ধৰ দামামা বাজিছে। আমেৰিকাক মুকলি সকীয়নি ইৰানৰ প্ৰধান নেতা আয়াতুল্লা আলি খামেইনিয়ে। সংবাদমাধ্যমত সম্প্ৰচাৰ হৈছে টুইটাৰত চৰম সাৱধানবাণী শুনাইছে ইৰানৰ নেতা খামেইনিয়ে। কৈছে যে চৰম প্ৰতিশোধ লোৱা হ’ব।\nইপিনে, ইৰানৰ বিদেশ মন্ত্ৰী জাভেদ জাৰিফেও স্পষ্ট কৰি দিছে যে এই আক্ৰমণৰ পাছত সৃষ্টি হ’ব পৰা পৰিস্থিতিৰ বাবে আমেৰিকাই দায়ী হ’ব।\nইৰাণৰ খং ক্ষোভক আওকাণ কৰি চোলেমানিৰ মৃত্যুত ইৰাকৰ নাগৰিকে আনন্দ প্ৰকাশ কৰা ছবি সংলগ্ন কৰি টুইট কৰিছে আমেৰিকাৰ ছেক্ৰেটাৰী অফ ষ্টেট মাইক পম্পে।\nআমেৰিকা আৰু ইৰানৰ মাজত চলি থকা উত্তেজনাময় পৰিস্থিতিৰ হঠাতে চৰম অৱনতি ঘটিছে।\nযোৱা দেওবাৰে বাগদাদৰ মাৰ্কিন দূতাবাসত ইৰানৰ বিদ্ৰোহীয়ে আক্ৰমণ চলাইছিল। ইয়াৰ পাছতে শুকুৰবাৰে পুৱা হঠাতে আমেৰিকাই বাগদাদ বিমানবন্দৰত তিনিটা ৰকেটেৰে আক্ৰমণ চলায়। উক্ত আক্ৰমণত ইৰানৰ এলিট গাৰ্ড ফোৰ্ছৰ শীৰ্ষ কমাণ্ডাৰ কাছেম চোলেমানি, পি এমএফ-ৰ ডেপুটি কমাণ্ডাৰ আবু মেহদি আল মুহানদিছ তথা বিমানবন্দৰৰ প্ৰট’কল বিষয়া মহম্মদ ৰেদাকে ধৰি আঠজন লোক নিহত হয়।\nFirst published: January 04, 2020, 13:45 IST


চিন্তনঃ নাৰীৰ অৰ্থনৈতিক সমতাৰ প্ৰশ্ন বনাম লিংগ-বৈষম্য ::কুলদীপ মেধি - অসমীয়াৰ সুখ-দুখ\nHome CHINTAN KULDIP MEDHI RECENT কুলদীপ মেধি চিন্তন চিন্তনঃ নাৰীৰ অৰ্থনৈতিক সমতাৰ প্ৰশ্ন বনাম লিংগ-বৈষম্য ::কুলদীপ মেধি\nচিন্তনঃ নাৰীৰ অৰ্থনৈতিক সমতাৰ প্ৰশ্ন বনাম লিংগ-বৈষম্য ::কুলদীপ মেধি\nxukhdukh.com March 08, 2021 CHINTAN, KULDIP MEDHI, RECENT, কুলদীপ মেধি, চিন্তন,\nনাৰীৰ অৰ্থনৈতিক সমতাৰ প্ৰশ্ন বনাম লিংগ -বৈষম্য\nদিনে দিনে আমাৰ দেশৰ নাৰীসকল প্ৰগতিশীল হৈ উঠিছে। সামাজিক বাধা-নিষেধ নেওচি তেওঁলোকে সকলো ধৰণৰ কাম-কাজত অংশগ্ৰহণ কৰিবলৈ লৈছে। পুৰুষৰ সমানে সমানে আজিকালি সকলো ক্ষেত্ৰতে নাৰীৰ জয়জয়কাৰ। বৰ্তমান চৰকাৰেও নাৰী-পুৰুষৰ সমতাৰ বাবে নানাধৰণৰ কাৰ্যসূচী হাতত লোৱা দেখা গৈছে। চৰকাৰৰ বাস্তৱমুখী নানা পদক্ষেপৰ কাৰণে দেশৰ উন্নয়ন-অগ্ৰগতিত নাৰীৰ অৱদান উল্লেখযোগ্য। নাৰী এতিয়া উৰ্ত্তীণ হ’বলৈ সক্ষম হৈছে দেশৰ সৰ্বোচ্চ স্তৰলৈ। আমি ন-দি ক’ব পাৰোঁ যে আজিৰ এই পুৰুষতান্ত্ৰিক সমাজৰ বৃত্তৰ পৰিধি ভাঙি নাৰী দোপদদোপে আগুৱাই গৈ আছে। বহুতে ক’ব খোজে, আমাৰ দেশত নাৰী-পুৰুষৰ সমতা আহিছে। কিন্তু প্ৰকৃততে আহিছেনে সমতা?\nবাধাৰ পাহাৰ অতিক্ৰম কৰি কৰ্মক্ষেত্ৰত নাৰীৰ অংশগ্ৰহণ বাঢ়িলেও এতিয়াও দেশৰ অধিকাংশ নাৰী নিজৰ ঘৰতেই যেন অৱহেলিত। এতিয়াও নাৰীৰ সম্পূৰ্ণ সমতা আহিছে বুলি দাঠি ক’ব নোৱাৰি। বিভিন্ন গৱষেণাত দেখা গৈছে যে আমাৰ দেশৰ নাৰীৰ অৱস্থান এতিয়াও প্ৰাচীন সামাজিক ব্যৱস্থাতেই ৰৈ আছে।\nকৰ্মজীৱী পুৰুষতকৈ নাৰীয়ে আজিও প্ৰায় দুগুণ কাম কৰি আছে। কৰ্মজীৱী পুৰুষে অফিচ বা ব্যৱসায়িক প্ৰতিষ্ঠান আদিত কাম কৰি ঘৰত প্ৰৱেশ কৰাৰ পিছত ঘৰুৱা কাম-কাজত অতি ক্ষুদ্ৰসংখ্যক পুৰুষে অংশগ্ৰহণ কৰে। আনহাতে নিজ নিজ কৰ্মসংস্থাত কাম কৰি ঘৰলৈ অহাৰ পিছতো নাৰীৰ জানো আহৰি আছে? পৰিয়ালৰ ৰন্ধাবঢ়াৰ পৰা আৰম্ভ কৰি প্ৰাত্যহিক সকলো কাম তেওঁলোকেই কৰিব লাগে- ইচ্ছা থাকক বা নাথাকক। ফলত সৃষ্টিশীল আৰু কৰ্মজীৱী নাৰীসকলৰ পক্ষে নিজৰ যোগ্যতাৰে নিজক আগুৱাই নিয়াতো পুৰুষসকলোতকৈ বহুত বেছি কঠিন হয়।\nপেশাদাৰী নাৰীসকলৰ ওপৰত কৰা এক গৱেষণাৰ পৰা জানিব পৰা গৈছে যে এজন কৰ্মশীল পুৰুষতকৈ এগৰাকী কৰ্মশীল নাৰীয়ে দুগুণ কাম কৰে। অফিচ বা নিজৰ ব্যৱসায়িক প্ৰতিষ্ঠানৰ কাম-কাজবোৰ নিয়াৰীকৈ কৰাৰ উপৰিও দেশৰ ৯২% নাৰীয়ে ঘৰুৱা কামবনো কৰে বা কৰিবলৈ বাধ্য। National Sample Surveyৰ প্ৰতিবেদন নং ৫৯৯ৰ মতে অসমৰ প্রতি ১০০০ গৰাকী নাৰীৰ মাজত ৯১৯ গৰাকী নাৰীয়ে ঘৰুৱা কাম-কাজত নিজকে নিয়োজিত কৰিব লগা হৈছে বিভিন্ন কাৰকৰ বাবে। তেনে কিছু কাৰকৰ কথা প্রতিবেদনখনত উল্লেখ কৰা হৈছে- ১) ঘৰত অন্য কোনো লোকে ঘৰুৱা কামবোৰ কৰিব নোৱাৰে বাবে, ২) পাৰিশ্রমিক দি বনকৰা কর্মী ৰাখিবলৈ সক্ষম নোহোবা বাবে, ৩) সামাজিক তথা ধর্মীয় বাধা-নিষেধৰ বাবে, ৪) অন্য কাৰক। আৰু কোনো কাৰণ নোহোৱাকৈও ঘৰুৱা কামত নিয়োজিত কৰা নাৰীৰ সংখ্যা অসমত প্রতি হাজাৰৰ ভিতৰত ৭৯ গৰাকী। অসমৰ গ্রাম্য অঞ্চলৰ প্রতি হাজাৰৰ হিচাপত ৮৪৪ গৰাকী নাৰীয়ে পাকঘৰৰ কাম কৰে য’ত নগৰাঞ্চলত ৩৭৮ গৰাকীয়েহে পাকঘৰৰ কাম সম্ভালে।\nঅন্য এক প্ৰকাশিত তথ্য মতে- মাত্ৰ ৬.১% পুৰুষে ৰন্ধা-বঢ়া কাম কৰে। য’ত ৮৮% নাৰীয়ে ৰন্ধা-বঢ়া কাম কৰে। ৭৫% নাৰীয়ে নিজৰ লগতে সন্তান, স্বামী আৰু পৰিয়ালৰ অন্য সদস্যৰো কাপোৰ ধোৱে। আনহাতে মাত্ৰ ৩% পুৰুষে এই কাপোৰ ধোৱা কামটো ঘৰুৱা কামৰ ভিতৰত কৰে। ৮% পুৰুষেহে ঘৰ সৰা-মচা, চাফা কৰা কাম কৰে, য’ত ৫৩% নাৰীযে ঘৰৰ যাৱতীয় চাফ-চিকুণৰ কাম কৰে। শিশুসকলৰ পৰিচৰ্যা বা আলপৈচান ধৰা নাৰী হৈছে ৩২%, য’ত পুৰুষৰ অংশগ্ৰহণ মাত্ৰ ১৫%। United Nationsৰ নাৰী প্ৰতিবেদনৰ “Progress of the World’s Women 2019-20”ৰ পৰা জানিব পৰা গৈছে যে ভাৰতৰ ৭.৫ শতাংশ নাৰীয়ে (Single Mother) অকলশৰীয়া উপাৰ্জনেৰে নিজৰ সন্তানৰ তথা সংসাৰ চলোৱাত অৰিহণা যোগায়। এনেবোৰ কাম কৰাৰ উপৰিও সংসাৰৰ অন্য কাম-কাজতো কৰ্মজীৱী একোগৰাকী নাৰীৰ যোগদান কৰ্মজীৱী পুৰুষ এজনতকৈ বহু পৰিমাণে বেছি। ফলত এগৰাকী কৰ্মজীৱী নাৰীয়ে ভালকৈ জিৰণি বা অৱসৰ লোৱাৰো সুযোগো নাপায়। বিজ্ঞসকলৰ মত, জীৱনটোত তেওঁলোকে সদা ব্যস্ত হৈয়ে থাকিব নেকি?\nবিশ্ববেংকৰ “নাৰী, ব্যৱসায় আৰু আইন ২০২০ (Women, Business and Law 2020)”শীৰ্ষক এখন প্ৰতিবেদনত দেখা গৈছে যে বিশ্বৰ মাত্ৰ আঠখন দেশত নাৰী-পুৰুষৰ অৰ্থনৈতিক সমতা আছে। বাকী দেশবোৰত আজিও নাৰীৰ প্ৰতি বৈষম্য আছে বুলি ক’ব পাৰি। নাৰীৰ অৰ্থনৈতিক বৈষম্যৰ এই মাপকাঠিত ভাৰতে মূল্যাংকন(score)পাইছে ৭৪.৪ শতাংশ। বিশ্ববেংক সংস্থাই ১৯৭০ চনৰ পৰা ২০২০ চনলৈ এই ৫০ বছৰ ধৰি পৃথিৱীৰ ১৯০খন দেশক সাঙুৰি লৈ তথ্য সংগ্রহ কৰি প্ৰতিবেদনখন প্ৰস্তুত কৰি উলিয়াইছে। ভাৰতত NSSO, 2019ৰ এক জৰীপৰ দ্বাৰা জানিব পৰা গৈছে যে নাৰীয়ে পুৰুষতকৈ বেছিকৈ কাম কৰে। আৰু এই বৰ্দ্ধিত কামৰ বাবে নাৰীয়ে কোনো পাৰিশ্ৰমিক লাভ নকৰে। সেয়েহে নাৰীয়ে পৰিয়াল বা ঘৰত কৰা কামবোৰোৰ বাবে কোনোদিনে প্ৰশংসিত নহয় অথবা কাম কৰাটো অদৃশ্য হৈয়ে থাকি যায়। NSOয়ে জনাইছে যে ভাৰতীয় নাৰীয়ে ১৯.৫% সময় ঘৰুৱা কামত ব্যয় কৰে, যাৰবাবে তেওঁ কোনো মাননি নলয়। প্ৰতিবেদনৰ মতে, ভাৰতীয় নাৰীসকলে ২৪ ঘন্টাৰ ভিতৰত গড়ে ২৪৩ মিনিট, য’ত পুৰুষসকলে মাত্ৰ গঢ়ে প্ৰায় ২৫ মিনিট সময় খৰছ কৰে ঘৰুৱা কামবনত। পাৰিশ্ৰমিক পোৱা কাৰ্যত নিয়োজিত হোৱা ১৫ বছৰৰ পৰা ৫৯ বছৰ বয়সৰ নাৰী আছে মাত্ৰ ২০.৬ শতাংশ। আৰু এই ২০.৬%ৰ ভিতৰত ভাৰতৰ গ্ৰাম্য আৰু চহৰাঞ্চৰ পাৰ্থক্য তথৈবচ। গ্ৰাম্য অঞ্চলৰ নাৰীসকলে আজিও দিনটোৰ অধিকাংশ সময় ঘৰুৱা কামবনতে পাৰ কৰিব লগা হয়, যাৰফলত গ্ৰাম্য অৰ্থনীতি যিটো হাৰত উন্নতি কৰিব লাগিছিল, সেইহাৰত উৰ্দ্ধগামী হোৱা নাই। প্ৰায় ৭০% পুৰুষে ধন পোৱা কামতহে নিজক নিয়োগ কৰে। মাননি বা পাৰিশ্ৰমিক নোপোৱা কামৰ পৰা তেওঁলোকে নিজকে আঁতৰাই ৰাখে অথবা এইবুলিও ক’ব পাৰি যে টকা নাপালে তেওঁলোকে কাম নকৰে। কিন্তু নাৰীয়ে এক মিনিটৰ প্ৰায় ১৫ চেকেণ্ড সময় বিনা ধন বা পাৰিশ্ৰমিকহীন কামত নিজক নিয়োজিত কৰে। গ্ৰাম্য অঞ্চলৰ নাৰীসকলে দিনটোৰ প্ৰায় ৬ ঘন্টা ৩০ মিনিট সময় বিনা পাৰিশ্ৰমিকৰ কামত নিজক নিয়োজিত কৰে একমাত্ৰ দায়িত্ব বুলি লৈ। নাৰীতকৈ পুৰুষৰ এই দায়িত্বজ্ঞান কম বা ল’ব নোখোজে। চহৰাঞ্চলৰ নাৰী আৰু পুৰুষসকলৰ মাজত বিনা পাৰিশ্ৰমিকত কাম কৰা সময়ৰ ব্যৱধান হৈছে ২৪ ঘন্টাত ৩ ঘন্টা ৩০ মিনিট।\nUNGC (United Nations Global Compact)য়ে ১৫৩খন দেশৰ মাজত চলোৱা এটি সমীক্ষাৰ জৰিয়তে জানিব পৰা গৈছে যে ভাৰত এখন একমাত্র দেশ য’ত কর্মক্ষেত্রত নাৰী আৰু পুৰুষৰ মাজৰ লিঙ্গ বৈষম্য ৰাজনৈতিক বৈষম্যতকৈ অধিক বেছি। এনেবোৰ কাৰণতে নাৰীৰ কামৰ প্ৰতি যিমানেই আগ্ৰহ বা উচ্ছলতা থাকিলেও, মনত সদায় এক হুমুনিয়াহ লুকাই থাকে। গৱেষক তথা মানৱাধিকাৰ কর্মীসকলে কয়, নাৰীৰ ক্ষমতাৰ বাবে চৰকাৰে নানা ধৰণৰ পদক্ষেপ গ্রহণ কৰিছে। ভাৰতত নাৰীৰ উন্নয়ন আৰু অংশগ্রহণৰ ক্ষেত্রত নাৰী বহু দূৰ আগবাঢ়িছে। তথাপিও যেন আমাৰ দেশৰ বহু সংখ্যক পুৰুষে নাৰী ক্ষমতাশীল হোৱাটো সিমান এটা পচন্দ নকৰে। আমাৰ প্রচলিত সমাজখনে নাৰীৰ ওপৰত অতিৰিক্ত কামৰ বোজা জাপি দিয়াত নাৰীসকল যেন এই ক্ষমতাশীল আৰু আত্ম-স্বাধীনতাৰ আচল সোৱাদৰ পৰা সদায় বঞ্চিত হৈ আছে। নাৰীসকলে আজি সমাজৰ সকলো দিশতে কৃত্বিত্ব লাভ কৰিলেও নিজৰ পৰিয়ালত তেওঁলোকৰ অৱস্থিতি মুঠেও সলনি হোৱা নাই বুলি ভাবিব পাৰি। বহু ক্ষুদ্র সংখ্যক নাৰীয়ে নিজ পৰিয়ালৰ পৰা উৎসাহ বা নিজৰ মনে বিচৰা কাম কৰিবলৈ সময় পায়। সামগ্রিকভাবে যোৱা দুই দশক পৰা কর্মক্ষেত্রত নাৰীৰ যোগদান বৃদ্ধি পাইছে। দুই বা চাৰি দশক আগতে যিবোৰ কাম পুৰুষেহে কৰিব পাৰি বুলি ভবা হৈছিল তেনে কাৰ্যতো নাৰীয়ে পুৰুষৰ সমানে সমানে কান্ধ মিলাই আগবাঢ়িছে। অর্থাৎ যিবোৰ কাম অকল পুৰুষৰ কাম বুলি কোৱা হৈছিল তেনেবোৰ কামো নাৰী-পুৰুষ উভয়ে ভাগ কৰি সুকলমে সম্পাদন কৰি আছে। আনহাতে যিবোৰ কাম নাৰীৰ কাম বুলিহে ধৰা হয় তাত কিন্তু পুৰুষৰ অংশগ্রহণ বা যোগদান খুউব পুতৌলগা।\nদেশৰ শ্রমখণ্ডত নাৰীৰ অংশগ্রহণ দিনক দিনে বৃদ্ধি হলেও তেওঁলোকৰ আহৰি নাই। ঘৰৰ কামবোৰো নিয়মিতভাবে কৰি থাকিব লগা হৈছে। এককথাত কবলৈ হ’লে ঘৰে-বাহিৰে নাৰীসকলে ৰ’বটৰ নিচিনাই কাম কৰিব লগা হৈছে। বেছিভাগ পুৰুষেই তেওঁলোকৰ কর্মজীৱী স্ত্রীৰ লগতেই নিজ নিজ অফিচ বা কামলৈ ওলাই যায়, কাম কৰি সন্ধিয়া দুয়ো ঘৰলৈ উভতি আহি স্ত্রীগৰাকীয়ে কৰা ঘৰুৱা কামত কিন্তু পুৰুষজনে সহায়-সহযোগিতা নকৰে। কর্মজীৱী নাৰীগৰাকীৰ যিমানেই কষ্ট বা ক্লান্ত নহওক কিয়, কামৰ পৰা ঘৰলৈ আহি তেওঁ নিজৰ সন্তানক চোৱা, স্বামীক চোৱা, অন্য সদস্যকো চোৱা-চিতা কৰাটো একান্তই জৰুৰী হৈ পৰে। এই অৱস্থাৰ পৰা উত্তৰণ হ’বলৈ হ’লে নাৰীয়ে কৰা কামবোৰৰ বাবে পুৰুষসকলকো প্রস্তুত কৰি তুলিব লাগিব। নাৰীৰ লগে লগে পুৰুষসকলকো ঘৰুৱা কামবনত অংশগ্রহণৰ বাবে তৈয়াৰ কৰিবলৈ হ’লে আমাক সামগ্রিক শিক্ষাৰ প্রয়োজন। আৰু এই শিক্ষাৰ আৰম্ভণি হ’ব লাগিব ঘৰৰ পৰাই। এটি পৰিয়ালৰ শিশুৱে যদি তাৰ পিতৃ-মাতৃৰ লগত পৰিয়ালৰ সৰুসুৰা কামবোৰত অংশ লয়, তেতিয়া সেই শিশুটি ডাঙৰ হৈও তাৰ নিজৰ ঘৰৰ ঘৰুবা কামবনত অংশ লবলৈ আগ্রহী হ’ব বুলি ধাৰণা কৰিব পাৰি। তেনে কামবোৰ অকল নাৰীৰ কাম বুলি হয়তো এৰি নচলিব।\nবিশ্বৰ কিছু গৱেষকে ক’ব খোজে যে নাৰীৰ এই স্থিতি পৰিবর্তনৰ বাবে প্রথমে পুৰুষৰ দৃষ্টিভঙ্গীৰ পৰিবর্তন হ’ব লাগিব। আমি সাধাৰণতে কওঁ যে, এটা পৰিয়াল তেতিয়াই সুখী হয় যেতিয়াই স্বামী-স্ত্রী উভয়ৰে মাজত আন্তৰিকতা থাকে। ইয়াৰ বাবে নাৰীৰ সমানে সমানে পুৰুষেও ঘৰৰ কামবনৰ দায়িত্ব ল’ব লাগিব। নাৰীয়ে বাহিৰৰ জগতখনৰ কাম কৰিও নিজৰ ঘৰখনতো অমানুষিক শ্রম দান কৰি থাকে। এয়া নাৰীৰ প্রতি পুৰুষৰ এক অৱহেলা নহয় জানো? নাৰীয়ে পুৰুষৰ সমানে সমানে কর্মক্ষেত্রত কাম কৰি আছে যদিও পুৰুষতান্ত্রিক বাধা সম্পূৰ্ণ অতিক্রম কৰিবলৈ আজিও সক্ষম হোৱা নাই বা পুৰুষে সেই অধিকাৰ বা ক্ষমতা নাৰীক দিয়া নাই। এই পুৰুষতান্ত্রিক বাধাবোৰ নিঃশেষ কৰিব পাৰিলেই সমাজত বা পৃথিৱীত নাৰী-পুৰুষৰ সমতা অহাটো সম্ভৱ। কেৱল আন্তঃৰাষ্ট্ৰীয় নাৰী দিৱসত নাৰীৰ সামাজিক প্ৰশ্নবোৰক লৈ আলোচনা কৰিলেই নহব, বাস্তৱিক ভাৱে সমাজে একত্ৰে প্ৰতিনিয়ত যে সামাজিক বৈষম্যমূলক চিন্তাৰ শিপা উঘালিবলৈ চেষ্টা কৰিব লাগিব, সেই কথাও কিন্তু নিশ্চিত।\nTags # CHINTAN # KULDIP MEDHI # RECENT # কুলদীপ মেধি # চিন্তন\nBy xukhdukh.com on March 08, 2021\nLabels: CHINTAN, KULDIP MEDHI, RECENT, কুলদীপ মেধি, চিন্তন


সম্পাদকলৈ চিঠি - ফাৰহীনা ৰহমান - সন্ধান\nYou are at:Home»সম্পাদকলৈ চিঠি»সম্পাদকলৈ চিঠি – ফাৰহীনা ৰহমান\nBy ফাৰহীনা ৰহমান on May 1, 2013 সম্পাদকলৈ চিঠি\nপৰিৱৰ্তিত সামাজিক অৱস্থাৰ লগত নিজকে খাপ খুৱাবলৈ পৰম্পৰাগত ব্যৱস্থাক নতুন পথেৰে গ্ৰহণ কৰাৰ আৱশ্যকতাৰ খুবেই প্ৰয়োজন ৷ এই গতিশীল সময়ৰ লগত খোজত খোজ মিলাই আগুৱাই যোৱাৰ বাসনা জগাই তুলিছে ইউনিকোডত প্ৰকাশিত অসমীয়া ই-আলোচনী ‘সন্ধান’-এ ৷ অসমীয়া সমাজ ব্যৱস্থাৰ লগতে অসমীয়া ভাষা-সাহিত্য-বুৰঞ্জী আদিক সুন্দৰ ভাৱে প্ৰতিনিধিত্ব কৰা ‘সন্ধান’-ৰ এই পদক্ষেপ সঁচাকৈয়ে শলাগিবলগীয়া ৷ দৰাচলতে চাবলৈ গ’লে ব্যস্ততাৰে ভৰা জীৱনত সাহিত্য চৰ্চাৰ দিশত গুৰুত্ব দিয়াৰ অৱকাশ হয়তো খুব কম সংখ্যক লোকৰহে থাকে ৷ বিশেষকৈ নৱ-প্ৰজন্মৰ মাজত লিখা-মেলাৰ হেঁপাহ বাৰুকৈয়ে কমি গৈছে ৷ গোলকীকৰণৰ গ্ৰাসত পৰি জাতিৰ সত্তা হেৰুৱাই যাব খোজা কালছোৱাতেই ‘সন্ধান’ৰ এই নতুন প্ৰচেষ্টাই নৱ-প্ৰজন্মক সাহিত্য চৰ্চা কৰাত উদ্বুদ্ধ কৰাইছে ৷ প্ৰায় সকলো দিশ সামৰা ‘সন্ধান’-এ যদি অসমৰ বুৰঞ্জী প্ৰসিদ্ধ সনামধন্য লোকসকলৰ কৰ্মময় জীৱনী, তেওঁলোকে লিখা কবিতা-গল্প আদিৰ বিশ্লেষণৰ বিষয়ে লিখাত প্ৰাধান্য আগবঢ়াই তেতিয়া হয়তো ‘সন্ধান’-ৰ যোগেদিয়েই পঢ়ুৱৈসকলে জ্ঞান-গৰ্ভ ৰসৰ নৱ সোৱাদ পাব পাৰিব ৷ বৰ্তমান সমাজ ব্যৱস্থাত নাৰী সকলৰ স্থান, নাৰী সকলৰ সামাজিক অৱস্থা, নাৰী সকললৈ আগবঢ়োৱা সহায় সুবিধা আদিৰ ওপৰত প্ৰকাশিত লিখনীয়ে নাৰীসকলৰ নিৰাপত্তাত আৰু ভৱিষ্যত জীৱন সুনিশ্চিত্ত কৰাত সহায় কৰিব ৷ সংস্কাৰমুখী মনোভাৱেৰে গতিশীল ই-আলোচনী ‘সন্ধান’ সফলতাৰ শিখৰত উপনিত হওক, তাৰেই আশাৰে…\nএ. ডি. পি. মহাবিদ্যালয়,\nPrevious Articleপ্ৰথম ছবি : মে’-জুন, ২০১৩\nNext Article স্পৰ্শ


Durga Puja: কাইলৈ ষষ্ঠী, পূজা চাবলৈ যোৱাৰ পূৰ্বে জানি লওক প্ৰয়োজনীয় নিয়মসমূহ, অন্যথা সমস্যাত পৰিব আপুনি! assam-government-issed-rules-regulations-for-durga-puja-celebration-should-be-follow-hb– News18 assam\nDurga Puja: কাইলৈ ষষ্ঠী, পূজা চাবলৈ যোৱাৰ পূৰ্বে জানি লওক প্ৰয়োজনীয় নিয়মসমূহ, অন্যথা সমস্যাত পৰিব আপুনি!\nকাইলৈ ষষ্ঠী! শাৰদীয় দুৰ্গা পূজাৰ আনন্দত মতলিয়া ৰাজ্যবাসী। ভিৰ বাঢ়িছে বজাৰত। পিছে এইবাৰ বহু নীতি-নিয়মৰ মাজেৰে পূজা চাব লাগিব ৰাজ্যবাসীয়ে।\nকাইলৈ ষষ্ঠী! শাৰদীয় দুৰ্গা পূজাৰ আনন্দত মতলিয়া ৰাজ্যবাসী। ভিৰ বাঢ়িছে বজাৰত। পিছে এইবাৰ বহু নীতি-নিয়মৰ মাজেৰে পূজা চাব লাগিব ৰাজ্যবাসীয়ে। ইতিমধ্যে ৰাজ্য চৰকাৰে নিৰ্ধাৰণ কৰিছে কেতবোৰ বহু নীতি-নিৰ্দেশনা।\nদুৰ্গা পূজা উপলক্ষ্যে ৰাজ্য চৰকাৰৰ ইতিমধ্যে জাৰি কৰিছে নতুন SOP। কি কি নিয়ম মানিব লাগিব জানি লওকঃ\nপুজা মণ্ডপ আহল বহল হ'ব লাগিব ৷ প্ৰৱেশ আৰু প্ৰস্থান বেলেগ হ'ব লাগিব ৷\nপুজা মণ্ডপ সন্দেহজনক হ'লে জিলা প্ৰশাসনে টেষ্ট কৰাৰ কাৰণে ব্যৱস্থা কৰিব পাৰিব। স্বেচ্ছাসেৱী, পুৰোহিত সকলোৱে এপালি ভেকচিন লব লাগিব।\nপ্ৰত্যেক জিলা প্ৰশাসনে নিজ নিজ জিলাত নিয়মীয়াকৈ দুৰ্গাপূজা পালন কৰি অহা পূজা কমিটী/আয়োজক সমিতিৰ সৈতে আগতীয়াকৈ বৈঠক অনুষ্ঠিত কৰি পূজা সম্পৰ্কীয় ক'ভিড প্ৰট'কলৰ বিষয়ে অৱগত কৰিব।\nজিলা প্ৰশাসনৰ আগতীয়া অনুমতিৰে আৰু ক'ভিড বিধি সম্পূৰ্ণ পালন কৰি দুৰ্গা পূজা আয়োজন কৰিব পাৰিব। একোখন পূজাত কিমান জনসমাগমৰ সম্ভাৱনা আছে, সেই বিষয়ে আয়োজক সমিতিয়ে অনুমতি বিচৰাৰ সময়তে জিলা প্ৰশাসনক আগতীয়াকৈ আভাস দিব লাগিব।\nইতিহাস প্ৰসিদ্ধ ধৰ্মীয়স্থলত একেসময়তে ৬০জন ভক্তই কৰিব পাৰিব প্ৰৱেশ।\nঅন্য ধৰ্মীয় স্থানত একেসময়তে ৪০জন লোকেহে কৰিব পাৰিব প্ৰৱেশ\nপূজামণ্ডপ-পূজাস্থলীত ল'ব লগা বিশেষ ব্যৱস্থাৱলী:\nপূজাস্থলী যথেষ্ট আহল-বহল হ'ব লাগিব আৰু চাৰিওফালৰ পৰা মুকলিমূৰীয়াকৈ ৰাখিব লাগিব। যিকোনো দুগৰাকী লোক/দৰ্শনাৰ্থীৰ মাজত ন্যূনতম শাৰীৰিক ব্যৱধানৰ ক'ভিড বিধি অনুসৰি কৰিব পৰাকৈ প্ৰতিখন পূজাস্থলী/পূজামণ্ডপত যথেষ্ট ঠাই থাকিব লাগিব।\nপূজাস্থলী/পূজামণ্ডপলৈ প্ৰৱেশ আৰু প্ৰস্থানৰ সুকীয়া ব্যৱস্থা থাকিব লাগিব। প্ৰৱেশ পথৰ পৰা প্ৰস্থানলৈকে উপযুক্ত ফলক দৰ্শনাৰ্থীৰ চকুত পৰাকৈ আয়োজকে আঁৰি ৰাখিব লাগিব\nপূজাস্থলী/পূজামণ্ডপত একে সময়তে মাত্ৰাধিক জনসমাগম হ'বলৈ দিব নোৱাৰিব।\nপূজাত সাংস্কৃতিক কাৰ্যসূচীৰ আয়োজন আদি বিষয়ত প্ৰযোজ্য হ'ব লগীয়া নিয়ম:\nৰাজ্যিক দুৰ্যোগ ব্যৱস্থাপনা প্ৰাধিকৰণে ৰাজহুৱা জনসমাগমৰ ক্ষেত্ৰত জাৰি কৰা নিৰ্দেশনা অনুসৰি দুৰ্গাপূজাৰ আগে-পিছে বা পূজাৰ কেইদিনত সাংস্কৃতিক সন্ধিয়া আদি কাৰ্যসূচীৰ আয়োজনত কঠোৰ বাধা-নিষেধ প্ৰযোজ্য হ'ব।\nআয়োজক সমিতি বা আন কোনেও পূজাস্থলীৰ বাহিৰত বা সমীপত কোনো মেলা আদি পাতিব নোৱাৰিব।\nআয়োজক, স্বেচ্ছাসেৱক, পূজাৰী, ভক্ত/দৰ্শনাৰ্থীৰ বাবে নিয়মাৱলী:\nজিলা প্ৰশাসনে অনুমতি প্ৰদানৰ সময়তে আয়োজক সমিতিৰ পৰা বিষয়ববীয়া-সদস্য, স্বেচ্ছাসেৱক, পূজাৰীয়ে কমেও এপালি ক'ভিড প্ৰতিষেধক গ্ৰহণ কৰাটো Random Checkingৰ দ্বাৰা সুনিশ্চিত কৰিব। অন্যথা অনুমতি দিব নোৱাৰিব।\nকমেও এপালি ক'ভিড প্ৰতিষেধক লোৱা লোকেহে পূজা দৰ্শনৰ বাবে আহিব পাৰিব। এপালিও প্ৰতিষেধক নোলোৱা ১৮ বছৰৰ ঊৰ্দ্ধৰ কোনো লোকেই পূজামণ্ডপ/পূজাস্থলীত প্ৰৱেশ কৰিব নোৱাৰিব। এইক্ষেত্ৰত ১৮ বছৰৰ তলৰ সকলৰ বাবে ৰেহাই থাকিব।\nদশমীৰ দিনা প্ৰতিমা বিসৰ্জনৰ পাছতো তেওঁলোক প্ৰত্যেকেই পুনৰ ক'ভিড পৰীক্ষা কৰাব লাগিব।\nAssam Governmentdurga pujaDurga Puja CelebrationRules for Durga Puja


কৃষক বিক্ষোভে কঁপাইছে দেশ; অসমত মুখত পিঠা ভৰাই বহি আছে কৃষক মুক্তি সংগ্ৰাম সমিতি!\nগুৱাহাটী , December 18, 2020 1:00 pm\nদেশজুৰি কৃষক বিদ্ৰোহে একপ্ৰকাৰৰ কঁপনি তুলিছে। বিশেষকৈ পঞ্জাৱ, হাৰিয়ানা, মধ্যপ্ৰদেশৰ কৃষকসকলে দিল্লীৰ ৰাজপথ প্ৰায় তিনিসপ্তাহে উত্তাল কৰি ৰাখিছে।\nতেনে সময়তে এক প্ৰশ্ন উত্থাপন হৈছে যে ‘অসমত কৃষক মুক্তি সংগ্ৰাম সমিতিয়ে কিয় এই আইনখনৰ বিৰুদ্ধে মনে মনে আছে বা প্ৰতিবাদ সাব্যস্ত কৰা নাই?\nঅসমত কিয় মুখত পিঠা ভৰাই বহি আছে কৃষক মুক্তি সংগ্ৰাম সমিতি?\nঅসমৰ কৃষক মহাসভা, CITTU, SFI, জীপাল কৃষক শ্ৰমিক সংঘকে ধৰি অন্যান্য বহু কৃষক সংগঠনে দিল্লীৰ কৃষকৰ প্ৰতিবাদৰ প্ৰতি সমৰ্থন জনাই কেইবাটাও প্ৰতিবাদ সাব্যস্ত কৰিছে। তাৰ বিপৰীতে অসমৰ কৃষকৰ বৃহত্তৰ স্বাৰ্থ ৰক্ষাৰ উদ্দেশ্যে গঠন হোৱা কৃষক মুক্তি সংগ্ৰাম সমিতিয়ে নিজাববীয়াকৈ কোনো ধৰণৰ প্ৰতিবাদ সাব্যস্ত কৰা দেখিবলৈ পোৱা নাই।\nঅসমৰ কৃষক সংগঠন হিচাপে প্ৰভুত্ব থকা কৃষক মুক্তি সংগ্ৰাম সমিতিৰ কৃষকৰ বিভিন্ন সমস্যাৰ কম-বেছি পৰিমাণে প্ৰতিবাদ কৰাৰ বিপৰীতে অন্যান্য সমস্যা যেনে নাগৰিকত্ব সংশোধনী আইন বাতিল, বৃহৎ নদীবান্ধ, ভুমি পট্টাৰ দাবীৰে বেছিকৈ প্ৰতিবাদ কৰা দেখিবলৈ পোৱা গৈছিল।\nকিন্তু দেশজুৰি বিতৰ্কিত কৃষি আইনৰ বিৰুদ্ধে উত্তাল প্ৰতিবাদ সাব্যস্ত হৈ থকাৰ পাছতো অসমত কিয় কৃষক মুক্তি সংগ্ৰাম সমিতি মনে মনে আছে বুলি সোধা হৈছিল কৃষক মুক্তি সংগ্ৰাম সমিতিৰ কামৰূপ মহানগৰ জিলা সমিতিৰ সাধাৰণ সম্পাদক আকাশ দলেক।\nনৰ্থ ইষ্ট নাওৰ সৈতে হোৱা টেলিফোনিক বাৰ্তালাপত তেওঁ কয়, ‘যিমান মানুহে আশা কৰে কৃষক মুক্তিৰ পৰা আমি সিমানখিনি কৰিব পৰা নাই। পাঞ্জাৱ-হাৰিয়ানাৰ কৃষকসকলে প্ৰতিবাদ কৰাৰ কাৰণটো হৈছে তেওঁলোকে লাভ কৰি অহা সুবিধাসমূহ কৰ্তন হ’ব এই কৃষি আইনৰ জৰিয়তে। কিন্তু আমাৰ কৃষকসকলে পাঞ্জাৱ-হাৰিয়ানাৰ কৃষকে লাভ কৰি অহা সুবিধাসমূহ বৰ্তমানলৈকে লাভ কৰা নাই।‘\n‘অসমত কৃষি উৎপাদিত শস্যৰ নুন্যতম সমৰ্থন মূল্য নাই বা উৎপাদিত সামগ্ৰীৰ উচিত মূল্য লাভ নকৰে। অসমত পঞ্জাৱ-হাৰিয়ানাৰ দৰে কৃষকৰ বজাৰ নাথাকে যাৰ বাবে প্ৰকৃত কৃষকে বহু কম দামত ফচলসমূহ বিক্ৰী কৰিব লাগে। সেয়েহে কৃষকসকলে এই বিষয়টোত গুৰুত্ব দিয়া নাই।‘ অসমত কৃষক মুক্তিয়ে প্ৰতিবাদ নকৰাৰ এক কাৰণ বাখ্যা কৰি এইদৰেই কয় দলেই।\nতেওঁ অন্য এক যুক্তি দি কয়, ‘পাঞ্জাৱৰ কৃষকে প্ৰতিবাদ কৰিবলৈ যাওঁতে অডি, মাৰ্শ্বিডিজ লৈ গৈছে কিন্তু অসমৰ কেইজন কৃষকৰ তেনে বিলাসী বাহন আছে? পঞ্জাৱ-হাৰিয়ানাৰ কৃষকৰ সৈতে অসমৰ কৃষকসকলৰ পাৰ্থক্য বহুত।‘\nতথাপি, চোৰ গ’লে বুদ্ধি বৰষুণ গ’লে জাপিৰ দৰে কৃষক মুক্তি সংগ্ৰাম সমিতিয়েও বিতৰ্কিত কৃষি আইনৰ বিৰুদ্ধে ধাৰাবাহিক আন্দোলনৰ কাৰ্য্যসূচী হাতত ল’ব বুলি তেওঁ ঘোষণা কৰে।\nপঞ্জাৱ, হাৰিয়ানাৰ কৃষকসকলৰ দৰে অসমৰ কৃষকসকলেও সা-সুবিধাসমূহ লাভ কৰিব লাগে বুলি দীৰ্ঘদিনে সংগ্ৰাম কৰি অহা বুলি দাবী কৰে আকাশ দলেই।\nইপিনে, অন্য এক বিষয় যে চাউল, দালি, আলু, নিমখক অত্যাৱশ্যকীয় তালিকাৰ পৰা কৰ্তন কৰি দিয়াৰ বিৰোধিতাৰেও প্ৰতিবাদ কৰিব বুলি উল্লেখ কৰি তেওঁ কয়,‘এই বিষয়টোত আমাৰ সচেতনতা নাই বুলি ক’ব পাৰি। এই ইচ্ছুটোৰ প্ৰভাৱ অসমত পৰিব। সেয়েহে ইয়াক আমি ৰাইজৰ মাজলৈ লৈ যোৱাৰ চেষ্টা কৰিম।‘\nএইখিনিতে আৰু এটা বিষয় উল্লেখ কৰিব লাগিব যে কৃষক মুক্তি সংগ্ৰাম সমিতিৰ প্ৰতিষ্ঠাপক সভাপতি তথা বৰ্তমানৰ উপদেষ্টা অখিল গগৈ কাৰাগাৰত নথকা সময়ত ২০০৯ চনৰে পৰা ৰাজপথৰ উত্তাল প্ৰতিবাদ সাব্যস্ত কৰা দেখি আহিছে অসমৰ ৰাইজে।\nৰহা, নগাওঁৰ চুলুং টোলগেট বন্ধ কৰা, বৃহৎ নদীবান্ধৰ কাম বন্ধ ৰখা ইত্যাদি ক্ষেত্ৰত ৰাজপথত উত্তাল আন্দোলন কৰি কিছু কিছু বিষয়ত অখিল গগৈৰ উপস্থিতিত সফল হৈছিল কৃষক মুক্তি সংগ্ৰাম সমিতি।\nকিন্তু অখিল গগৈ জেইলত থকা সুযোগ লৈয়ে পুনৰ মুকলি হ’ল ৰহাৰ টোলগেট, চলি আছে বৃহৎ নদীবান্ধ নিৰ্মাণৰ কামকে ধৰি অন্যান্য জনবিৰোধী কাম-কাজ। এই কথা পোনপটীয়াকৈ স্বীকাৰ কৰে কৃষক মুক্তি সংগ্ৰাম সমিতিৰ নেতৃত্বই।\nকাজিৰঙাত উচ্ছেদ অভিযানৰ বিৰোধিতা, নাগৰিকত্ব সংশোধনী বিধেয়ক বাতিলৰ দাবীৰেও হাজাৰ হাজাৰ সমৰ্থকক লৈ ৰাজপথ উত্তাল কৰাৰ উদাহৰণ আছে কৃষক নেতা অখিল গগৈৰ।\nতেনেক্ষেত্ৰত কৃষক মুক্তি সংগ্ৰাম সমিতি অখিল গগৈৰ অনুপস্থিতিত এতিয়া যেন ‘প্ৰতিবাদ শূণ্য’ আৰু ‘মেৰুদণ্ডহীন’ হৈ পৰা বুলি সচেতন মহলত বিষয়টো চৰ্চিত হৈছে।


টি-২০ কেৰিয়াৰৰ অৱসান শিখৰ ধাৱানৰ! তুঙ্গত আলোচনা Prag News : Best Assamese News Channel, Latest Assam News Live Today , North East Breaking News\nটি-২০ কেৰিয়াৰৰ অৱসান শিখৰ ধাৱানৰ! তুঙ্গত আলোচনা\nনতুন দিল্লীঃ ক্লান্ত কোহলীৰ সমান্তৰালকৈ ভাৰতীয় ক্ৰিকেটৰ অন্যতম আলোচিত ব্যক্তি হৈ পৰিছে শিখৰ ধাৱান। খেলপথাৰৰ ভিতৰতে হওক বা বাহিৰতে সম্প্ৰতি শিখৰ ধাৱান হৈ পৰিছে চৰ্চাৰ কেন্দ্ৰবিন্দু। অৱশ্যে ইয়াৰ মূখ্য কাৰণ হিচাপে দেখা দিছে ১৫জনীয়া দলত ধাৱানক অন্তৰ্ভুক্ত নকৰাটো। আইপিএলৰ উন্মাদনাৰ মাজতে সৰ্ব্বোচ্চ ৰান সংগ্ৰাহক শিখৰ ধাৱানক বিশ্বকাপৰ পৰা বিশ্ৰাম দিছে নিৰ্বাচক মণ্ডলীয়ে। ভাৰতীয় ক্ৰিকেট ব’ৰ্ডৰ হৈ চেতন শৰ্মাই শেহতীয়াকৈ এই বিষয়ে সদৰী কৰিছে। টি-২০ ক্ৰিকেটৰ অন্যতম বিস্ফোৰক বেটছমেন হিচাপে খ্যাতিৰ শিখৰ চুইছেহি ধাৱানে। ধাৱানৰ ‘দাৱাং’ বেটিঙৰ বাবে ভাৰতে একাধিক খেলত জয়লাভ কৰিছে। ৰেহিত শৰ্মা-শিখৰ ধাৱানৰ অপেনিং যুটিয়ে বছৰৰ পাছত বছৰ ধৰি দেশক সাফল্য দিছে।\nউল্লেখ্য যে, টি-২০ বিশ্বকাপৰ বাবে ১৫জনীয়া দলটোৰ ঘোষণা কৰিছে বিচিচিআই-এ। তালিকাত সুযোগ নাপালে ধাৱানে। অথচ কিছুদিন পূৰ্বে শ্ৰীলংকা ভ্ৰমণত যোৱা ভাৰতীয় দলটোৰ অধিনায়কত্ব কৰিছিল শিখৰে। তথাপি স্থান নাপালে শিখৰে। শিখৰ ধাৱানৰ বিকল্প হিচাপে ঈশান কিষণক বাচনি কৰিছে নিৰ্বাচক সমিতিয়ে। যিহেতু ৰোহিত শৰ্মা-ধাৱানৰ পাৰ্টনাৰশ্বিপ টি-২০ আৰু এদিনীয়াত অতি উন্নত গতিকে,সুযোগ দিয়াহেতেঁন বিশ্বকাপতো এই যুটিয়ে ভাল প্ৰদৰ্শন তুলি ধৰিব পাৰিলে হয় বুলি মত ক্ৰীড়া বিষেশজ্ঞসকলৰ। আকৰ্ষণীয় ৰান ৰেট থকাৰ পাছতো বিশ্বকাপ দলৰ পৰা শিখৰ ধাৱানৰ অপসাৰণ তথা নিৰ্বাচকৰ সিদ্ধান্তৰ ফলত টি-২০ ক্ৰিকেটৰ পৰা লাহে লাহে ভাৰতীয় ক্ৰিকেটৰ গব্বৰ হেৰাই যাব বুলিও একাংশ সমৰ্থকে আশংকা কৰিছে।


সমস্যাৰে ৰাজ্য ভাৰাক্ৰান্ত : আনফালে শাসক বিৰোধীৰ নেতা-মন্ত্ৰীয়ে ৰচিছে কবিতা !\nএফালে বিভিন্ন সমস্যাৰে ৰাজ্য ভাৰাক্ৰান্ত : আনফালে শাসক বিৰোধীৰ নেতা-মন্ত্ৰীয়ে ৰচিছে কবিতা !\nবিভিন্ন সমস্যাৰে ভাৰাক্ৰান্ত অসম। অসম যাৰ অৰ্থই ‘অসমান’ আৰু এইখন অসমতে এটাৰ পাছত আন এটা সমস্যাই প্ৰতিদিনে গা কৰি উঠা পৰিলক্ষিত হয়।\nসেয়া লাগিলে বানপানী গৰাখহনীয়াৰ সমস্যাই হওঁক, ভূমিস্খলন, ডিমা হাচাওত প্ৰকৃতিৰ তাণ্ডৱলীলাই নহওঁক মুঠৰ ওপৰত এশ এবুৰি সমস্যাৰে জৰ্জৰিত অসম।\nঠিক সেইদৰে শেহতীয়াকৈ বটদ্ৰৱা কাণ্ডই কঁপাই তুলিছে অসম। প্ৰথমে আৰক্ষীৰ জিম্মাত মাছ বেপাৰীৰ মৃত্যু, তাৰ পাছত আকৌ উত্তেজিত পৰিয়ালৰ লোকে জ্বলাই দিলে বৰদোৱা আৰক্ষী থানা। তাৰ পাছদিনাই নগাঁও জিলা আৰক্ষী প্ৰশাসনে উচ্ছেদ চলালে বৰদোৱা ছালনাবাড়ীৰ ছফিকুলৰ পৰিয়ালৰ কেইবাটাও বাসগৃহ।\nইতিমধ্যে নগাঁও আৰক্ষীয়ে বহুকেইগৰাকী অভিযুক্তক গ্ৰেপ্তাৰ কৰিছে। তাৰ মাজতে আৰক্ষীৰ গাড়ীৰ পৰা জপিয়াই ৰহস্যজনক দুৰ্ঘটনাত মৃত্যুত আকোৱালি লৈছে আছিকুল নামৰ অভিযুক্তই।\nতাৰ পাছতে এই বিষয়টোৱে ৰাজ্যজুৰি চৰ্চা লাভ কৰিছে আৰু তুমূল বিতৰ্কৰো সূচনা কৰিছে।\nৰাজ্যৰ এনে অগ্নিগৰ্ভা অৱস্থাতে আকৌ প্ৰদেশ কংগ্ৰেছৰ সভাপতি ভূপেন বৰা আৰু শাসকীয় দলৰ মন্ত্ৰী পিযুষ হাজৰিকাৰ মাজত কবিতা ৰচনা কৰাৰ প্ৰতিযোগিতা চলিছে।\nকিছুদিন পূৰ্বে নিজকে ফায়াৰব্ৰিগেট আখ্যা দি কবিতা ৰচনা কৰি চৰ্চিত হোৱা ভূপেন বৰাই পুনৰ লিখিছে অন্য এটা কবিতা।\nঅগ্নি দেৱতাই থানা দহিছে,\nজলদেৱতাই নৈপৰীয়াৰ নিদ্রা হৰিছে।\nএকাউণ্টাৰ মৃত্যুৰ কিৰীলি হৈ দৌৰি ফুৰিছে,\nমৃত্যুৰ যজ্ঞৰ বাবেহে যেন প্রতিযোগিতা চলিছে!\nবুলড’জাৰৰ বিকট শব্দত ডলু বাগিছাৰ চৰাইবোৰেও যেন আৰ্তনাদ কৰিছে!\nমানৱতাৰ স্খলনৰ স’তে\nডিমা হাছাওৰ ভূমিস্খলনে\nভূপেন বৰাৰ এই কবিতাৰ বাবেই যেন অপেক্ষা কৰি আছিল বিজেপি চৰকাৰৰ মন্ত্ৰী পিযুষ হাজৰিকা। বৰাৰ কবিতা শুনি কেনেকৈনো ৰৈ থাকে মন্ত্ৰী হাজৰিকা? কবি নহ’লেও ভূপেন বৰাৰ নাম উচ্চাৰণ নকৰাকৈ মঞ্চত বহি থাকোতেই লিখি উলিয়ালে কবিতা।\nমন্ত্ৰী পিযুষ হাজৰিকাৰ কবিতাটো হ’ল :\n“সাতটা ইলেকশ্যনত হ’লো মই পৰাস্ত\nআঠটাত হাৰি হ’ম সৰ্বশ্ৰান্ত\nনাযাওঁ মই প্ৰচাৰত\nকৰিম মই কংগ্ৰেছ দল ধ্বংস ।\nৰাজীৱ ভৱনত কমাৰ্চিয়েল কমপ্লেক্স বনাম\nটিকট বিক্ৰী কৰাৰ দৰে ৰাজীৱ ভৱনো বিক্ৰী কৰি\nলুটি পুটি খাম”।\nএনেবোৰ কবিতাই প্ৰকৃততে ৰাজ্যৰ মূল সমস্যাবোৰৰ পৰা জনসাধাৰণক আঁতৰাই ৰখাৰ এক প্ৰকাৰৰ যেন কৌশল লৈছে শাসক-বিৰোধী উভৈ পক্ষৰ কিছুসংখ্যক মন্তব্যই।\nযিসময়ত আকাশলঙ্ঘী মূল্যবৃদ্ধিয়ে সৰ্ব সাধাৰণৰ মূৰত মাধমাৰ সোধাইছে, নিবনুৱা সমস্যাই যুৱ চামৰ মাজত হতাশ আনিছে বা চাকৰি হেৰুৱাই কিছু লোক সৰ্বশ্ৰান্ত হৈছে তেনে সময়ত বিৰোধী হিচাপে সবল যুক্তিৰে শাসকগ পক্ষক যুক্তি দাঙি ধৰিব লাগিছিল তেনে সময়ত কবিতা চৰ্চাতহে মনোনিবেশ কৰিছে ভূপেন বৰাই। যি সময়ত ৰাজ্যত কংগ্ৰেছ দলৰ মাজত নেতৃত্বক লৈ খোৱা কামোৰাৰ ফলত দলটোত গৰাখহনীয়া হৈছে তেনে সময়ত ভূপেন বৰাৰ এনে কবিতা কিমান দূৰ সমিচীন বুলিও একাংশই মত পোষণ কৰিছে।\nভূপেন বৰাৰ এই কবিতাৰ অচিলালৈ মূল ইচ্ছুৰ পৰা জনতাক আঁতৰাই ৰাখিবলৈ পুনৰ কবিতা লিখি জনতাক অন্য বিষয়ত ব্যস্ত ৰখাৰ চেষ্টা কৰিছে মন্ত্ৰী পিযুষ হাজৰিকাই।\nইয়াৰোপৰি, ভূপেন বৰাৰ কবিতাটোৰ প্ৰথম শাৰীত অগ্নি দেৱতাৰ নাম উচ্চাৰণ কৰাক লৈয়ো এচাম বিতৰ্কত ব্যস্ত হৈ পৰা দেখিবলৈ পোৱা গৈছে।


গল্প – Page 26 – ফটাঢোল\nঘনশ্যাম মানে আমাৰ ঘন কাইটিৰ পুতেকে এইবাৰ কাইটিক এটা নতুন ম’বাইল দিছে। আগৰটোত বোলে গান-চান একো শুনিব নোৱাৰি, ফটোও উঠিব নোৱাৰি ৷ সেয়ে পুতেক এইবাৰ ঘৰলৈ আহোতে ‘ইস্মাৰ্ট ফোন’ নে কি সেইটো লৈ আহিছে। ম’বাইলটো বোলে বৰ ভাল ৷ আঙুলিৰে অকণ চুই দিলেই হ’ল৷ মানে আজিকালি ল’ৰা-ছোৱালীবোৰে লৈ থকাৰ নিচিনা। সেইটোত বোলে ফেচবুক নে কি সেইখনো আছে ৷ মুঠতে এইবাৰ কথাই নাই আৰু কাইটিৰ। আমাৰ কাইটি আগতে ইস্মাৰ্ট আছিল নে নাই গুৰুত্বপূৰ্ণ কথা নহয়; কিন্তু এইবাৰ যে ইস্মাৰ্ট হ’ব- সেইটো\nবাঁহৰ তলৰ যখিনী – মৃগাংক শইকীয়া\nকঠালগুৰি গাঁৱৰ পূজা-পাতল বুলিলে এজনেই মানুহ-হৰিপদ শৰ্মা। আলিমূৰৰ মুকুন্দ দোকানীৰ ঘৰৰ সত্যনাৰায়ণ পূজাভাগ অঁতাই পূজাৰী ঘৰমুৱা হয় মানে ৰাতি প্ৰায় দুপৰেই হ’ল। হওতে দোকানীৰ পুতেক ৰাজেনে বাইকত উঠাই একেবাৰে ঘৰতে থৈ অহাৰ কথাষাৰ কৈছিল পূজাৰীক। “নালাগে দে অ’ বোপাই,ঈশ্বৰে ভৰি দুখন দিছে যেতিয়া খোজৰেই যাম৷ বাঁহনি-তলেৰে পোনাই দিলে এখন তামোলৰহে বাট৷” ঘৰলৈ বুলি লোৱা মাহ-প্ৰসাদৰ টোপোলাটোৰ গাঁঠিটো মাৰি মাৰিয়েই পূজাৰীয়ে কথাষাৰ ক’লে। চিপচিপকৈ বৰষুণ এজাকো আৰম্ভ হৈছে। নামঘৰটোৰ ওচৰৰ আঘোনী পেহীৰ ভড়াঁলৰ তলত থকা কুকুৰকেইটা বৰ চোকা, দিনতেই মানুহ বাঘে\nApril 1, 2018 গল্প\t7 Comments\n: কেতিয়াবা মহাভাৰত পঢ়িছেনে দাদা? হঠাতে বাসুৱে সোধা প্ৰশ্নটোত উচপ খাই উঠিলো। আচলতে মই বাছৰ বাবে ৰৈ আছিলো বাছ ষ্টপেজটোত। তাতে দেখিলো বাসুও পকাৰ বেঞ্চখনত বহি আছে। বহুদিনৰ মূৰত তাক হঠাতে পাই ভাল লাগিছিল। দুই এটা কুশল মংগলৰ কথা আদান প্ৰদান কৰি ময়ো তাৰ কাষতে বহি আগ গুৰি নোহোৱা লেকচাৰ মাৰি গৈছিলো। তাৰ মাজতে সি অকস্মাৎ মহাভাৰতৰ কথাটো উলিয়ালে। : এনেই আৰু সৰুতে সেই অকণিৰ মহাভাৰতখনহে পঢ়িছিলো। মই কৈ উঠিলো। : অৰিজিনেলখন পঢ়িব না। তাত কিছুমান সৰু সৰু মজা উপ\nApril 1, 2018 গল্প\t20 Comments\nপৰচৰ্চা বনাম টাইম পাছ – পৰী পাৰবীন\nদৃশ্যপট ১: অনিমেষ চহৰীয়া। ব্যক্তিত্বভৰা মুখখনিৰে ত্ৰিশৰ দেওনা পাৰ নোহোৱা এজন সুদৰ্শন যুৱক। লগতে মোটা দৰমহাৰ এটা চাকৰি। কাজেই বিবাহযোগ্যা অলেখ ছোৱালীৰ চকুত পৰিছিল তেওঁ। তেওঁ বদলি হৈ আমাৰ কাৰ্যালয়ত যোগদান কৰাৰ পিছতে তেওঁক লগ পালো। ভদ্ৰ মাৰ্জিত ব্যৱহাৰ, কামৰ প্ৰতি যোগাত্মক ধাৰণাৰ বাবে তেওঁ সকলোৰে প্ৰিয়পাত্ৰ হৈ পৰিল। তেনে সময়তেই মোৰ মাতৃত্বকালীন ছুটি লোৱাৰো সময় আহি পৰিছিল। গতিকেই উপযুক্ত তথা বিশ্বস্ত সহকৰ্মী হিচাপে তেওঁৰ ওপৰত মোৰ আধৰুৱা কামবোৰ ন্যস্ত কৰি মই নতুনকৈ আহিবলগীয়া আলহীটোৰ বাবে ব্যস্ত হৈ পৰিলো। সন্তানটি\nএটা শ্বহীদ পুখুৰী – বিকাশ শইকীয়া\nমানে কেচটো নগেন। নহয়, কেচটো নগেন নে কি নাজানো, কিন্তু কাহিনীৰ নায়কজনৰ নাম নগেন। জাতীয় চেতনাৰে জীৱন উৎসৰ্গা কৰিব বিচৰা আমাৰ নগেন। তেওঁ বহু বছৰৰ আগতে ‘অসম মুক্তি জনগণ পৰিষদ’ নামৰ ৰাজনৈতিক দলটোৰ কৰ্মী আছিল। পিছে কি হ’ব? এই দলটোৱে শাসন কালত কোনো উন্নয়নমূলক কাম কাজ নকৰিলেই। বিধায়ক মন্ত্ৰীসকলে চৰকাৰী ধনৰ শৰাধ পাতি কেৱল নিজৰ পৰিয়ালৰ বাবে সাত পুৰুষলৈ ধন সাঁচি ল’লে। পিছৰ নিৰ্বাচনত তেওঁলোক জিকক বা হাৰক তালৈ পৰোৱা নকৰে। বিদেশী বেংকত ধন। বিদেশত ল’ৰা-ছোৱালীক ৰাখিছে। নিজে বজাৰলৈ যোৱা\nApril 1, 2018 গল্প\t11 Comments\nবিয়াৰ নিমন্ত্ৰণ দিবলৈ গৈছিলো বুলুক বিচাৰি বিচাৰি। যোৱা ১৫ বছৰে তাৰ লগত দেখাদেখি হোৱা নাই মোৰ। আজি ইমান বছৰৰ মূৰকত তাক দেখা পালে সি মোক চিনি পাব জানো! কি বা কৰে সি আজিকালি? নানানটা প্ৰশ্ন মনত লৈয়েই বুলুুক বিচাৰি গৈছিলো। আজিৰপৰা ১৫ বছৰমানৰ আগতে প্ৰথম বুলুক লগ পাইছিলো মই। তেতিয়া ক্ৰিকেট ফুটবল খেলি অনাই বনাই ঘূৰি ফুৰো। য’তে খেল হয় তাতেই কোনোবা ক্লাবৰ হৈ খেলিবলৈ যাওঁ। বুলুও যায়। তাতেই তাক লগ পাওঁ। সি কিন্তু খেলিবলৈ যোৱা নাছিল, খেল চাবলৈহে যায়\nApril 1, 2018 গল্প\t8 Comments\nদাদাজনৰ মনত বৰ দুখ৷ ৰ’ব, দুখৰ কাৰণ বুজাবলৈ অলপ পাতনিৰ প্ৰয়োজন আছে৷ মানে তেখেতৰ এটা ফেচবুক একাউণ্ট আছে৷ মাজে মাজে সময় উলিয়াই ফেচবুক কৰে৷ লগৰ ল’ৰাবোৰে (মানুহবোৰে!) নিজৰ শ্ৰীমতীৰ লগত ফটো দি থকা দেখি দাদাৰো গা উঠিল৷ দাদাই মন কৰিছে, শ্ৰীমতীৰ লগত ফটো দিলে এসোপা ‘লাইক’ পোৱা যায়৷ লগৰ কোনোবা কোনোবাই চাৰি পাঁচশমান ‘লাইক’ পোৱাও দেখিছে দাদাই৷ মনটো আৱেগিক হৈ উঠে৷ লগতে কমেণ্টবোৰ পঢ়িয়েই দেখোন কিবা ভাল লাগি যায়৷ ‘পাভযোৰা’, ‘মেড ফৰ ইচ্চ আডাৰ’, ‘ভগৱানে বনোৱা যোৰা’, ‘সংসাৰ সুখৰ হৈ\nApril 1, 2018 গল্প\t4 Comments\nপিৰিতি মিঠা চিৰা দৈ – নয়নমণি হালৈ\nপাঁচ বছৰে প্ৰেমৰ নদীত সাঁতুৰি-নাদুৰি জুৰুলা-জুপুৰি হৈ ডিঙিলৈকে ডুব যোৱাৰ পিছত যেতিয়া হ’বলগীয়া বিয়াখনো নহওঁ নহওঁ অৱস্থালৈ আহিল, তেতিয়া মই বোলো আৰু দেৰি কৰিব নোৱাৰি, এইবাৰ হয় গড়গাওঁ নহয় ৰঙামাটি। হ’ল বুলি ইমান খাটিৰ কৰিব নোৱাৰি। ছোৱালীৰ নৈষ্ঠিক ব্ৰাহ্মণ বাপেকৰ লগত দুবছৰে ইমান তললৈ নামিলো যে, বোপাককাৰ ‘ৰাজবংশী’ উপাধিতো সলাই ‘শৰ্মা’ লিখি লগুণ এডাল আঁৰিবলৈহে বাকী। তথাপিও বাপেকক বহু ফলা পঢ়ুৱালো, পৃথিৱীখন যে এতিয়া বহু আগবাঢ়ি গ’ল, জাত-পাত এইবোৰ যে আধুনিক মানুহৰ বস্তু নহয় এইবোৰ বহুত বুজাই বুজাই কিবাকৈ মেনেজ


Etimibe in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Etimibe ar byavahar, ppali, parshwakriya, upkaar, kriya-pratikriya aaru satarkatabani\nEtimibe Tablet in Assamese\nEtimibe ৰ লাভ আৰু ব্যৱহাৰসমূহ - Etimibe Benefits & Uses in Assamese- Etimibe ar laabh aaru byavaharsamuh\nEtimibe ৰ পালি আৰু সেয়া কেনেদৰে ল'ব - Etimibe Dosage & How to Take in Assamese - Etimibe ar paali aaru xeya kenedore lobo\nEtimibe ৰ পাৰ্শ্চক্ৰিয়াসমূহ - Etimibe Side Effects in Assamese- Etimibe ar parshwakriyasamuh\nEtimibe সংক্ৰান্ত সতৰ্কতাবাণীসমূহ - Etimibe Related Warnings in Assamese- Etimibe xonkranta xatarkatabanisamuh\nঅইন দৰৱৰ সৈতে Etimibeৰ গুৰুতৰ ক্ৰিয়া-প্ৰতিক্ৰিয়া - Severe Interaction of Etimibe with Other Drugs in Assamese- Oinor xoite Etimibe ar gurutor kriya-pratikriya\nEtimibe মতভেদসমূহ - Etimibe Contraindications in Assamese- Etimibe nishedhsamuh\nEtimibe ৰ বিষয়ে সততে সোধা প্ৰশ্নসমূহ - Frequently asked Questions about Etimibe in Assamese- Etimibe ar bikhoye satate xodha prashnasamuh\nখাদ্য আৰু মদৰ সৈতে Etimibe ক্ৰিয়া-প্ৰতিক্ৰিয়া - Etimibe Interactions with Food and Alcohol in Assamese- khadya aaru modor xoite Etimibe kriya-pratikriya\nEtimibe ৰ লাভ আৰু ব্যৱহাৰসমূহ - Etimibe Benefits & Uses in Assamese - Etimibe ar laabh aaru byavaharsamuh\nEtimibe তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEtimibe-ৰ উপাদানসমূহ - Etimibe Active Ingredients in Assamese - Etimibe-ar upadaansamuh\nEtimibe ৰ পাৰ্শ্চক্ৰিয়াসমূহ - Etimibe Side Effects in Assamese - Etimibe ar parshwakriyasamuh\nগৱেষণাৰ ভিত্তিত, Etimibe ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEtimibe সংক্ৰান্ত সতৰ্কতাবাণীসমূহ - Etimibe Related Warnings in Assamese - Etimibe xonkranta xatarkatabanisamuh\nEtimibe-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nEtimibe এ গৰ্ভাবস্থাৰ সময়ত কি প্ৰভাৱ পেলাব সেয়া জনা নাযায় কাৰণ এইটোৰ ওপৰত এতিয়ালৈকে কোনো গৱেষনা কৰা হোৱা নাই।\nEtimibe-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই Etimibeৰ পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই Etimibe গ্ৰহণ কৰা লগে লগে বন্ধ কৰক। আপোনাৰ চিকিতসকৰ সৈতে কথা পাতক আৰু আপোনাৰ চিকিতসকৰ পৰামৰ্শ লৈহে পিছত ব্যৱহাৰ কৰিব।\nবৃক্কত Etimibe কি প্ৰভাৱ দেখা গৈছে?\nবৃক্ক can be affected by Etimibeৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Etimibe কি প্ৰভাৱ দেখা গৈছে?\nEtimibeৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Etimibe ৰ কি প্ৰভাৱ দেখা গৈছে?\nহৃদয় ৰ বাবে Etimibe কেতিয়াবাহে ক্ষতিকাৰক।\nঅইন দৰৱৰ সৈতে Etimibeৰ গুৰুতৰ ক্ৰিয়া-প্ৰতিক্ৰিয়া - Severe Interaction of Etimibe with Other Drugs in Assamese - Oinor xoite Etimibe ar gurutor kriya-pratikriya\nEtimibe তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEtimibe মতভেদসমূহ - Etimibe Contraindications in Assamese - Etimibe nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Etimibe লোৱা অনুচিত যাতে -\nEtimibe ৰ বিষয়ে সততে সোধা প্ৰশ্নসমূহ - Frequently asked Questions about Etimibe in Assamese - Etimibe ar bikhoye satate xodha prashnasamuh\nএই Etimibe-এ অভ্য়াস বা নিচাৰ সৃষ্টি কৰে নেকি?\nনহয়, Etimibe আসক্তি সৃষ্টি কাৰক বুলি কোনো সাক্ষ্য নাই।\nEtimibe আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, চিকিত্সা পৰামৰ্শ অনুসাৰেহে Etimibe লওক।\nনহয়, মানসিক ৰোগৰ চিকিত্সাৰ ক্ষেত্ৰত Etimibeৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Etimibe ক্ৰিয়া-প্ৰতিক্ৰিয়া - Etimibe Interactions with Food and Alcohol in Assamese - khadya aaru modor xoite Etimibe kriya-pratikriya\nখাদ্য আৰু Etimibeৰ ক্ৰিয়া-প্ৰতিক্ৰিয়া\nEtimibe য়ে প্ৰভাৱ পেলোৱাৰ ক্ষেত্ৰত কেতোৰ খাদ্যৰ সেৱনে সময়ৰ ওপৰত প্ৰভাৱ পেলাব পাৰে। আপুনি এইবিষয়ে ডাক্তৰৰ সৈতে পৰামৰ্শ কৰি লোৱা উচিত।\nমদ আৰু Etimibeৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Etimibeৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nEtimibe ৰ মূল্য আৰু পেকৰ চাইজ - Etimibe Price and Pack Size in Assamese - Etimibe ar mulya aaru pakor size


The deity worship tradition of the Limbu Tribes\nWhy our Indigenous Faith and Culture should be preserved and protected?\nপ্ৰশান্ত কুমাৰ কলিতা\nপাল বংশৰ শাসনকালত প্ৰাচীন বেঙ্গল আৰু মগধত বহুসংখ্যক বৌদ্ধ মঠ থন ধৰি উঠিছিল। তিব্বতীয় উৎসৰ পৰা জানিব পাৰি যে এই অঞ্চলত সেই সময়ত পাঁচটা মহাবিহাৰ আছিল। সেই সময়ৰ বিখ্যাত বিশ্ববিদ্যালয় বিক্ৰমশীলা, ইতিমধ্যে সুখ্যাতিৰ সীমা পাৰ কৰি যোৱা নালন্দা- যাৰ খ্যাতি তেতিয়াও অন্ত পৰা নাছিল, সোমপূৰা, ওদন্তপুৰী আৰু জগদ্দল, এই পাঁচটা মঠৰ মাজত এক পাৰস্পৰিক সম্পকই গঢ় লৈ উঠিছিল। এই আটাইকেইখন বিশ্ববিদ্যালয়েই ৰজাঘৰীয়া ৰক্ষণাবেক্ষণত আছিল আৰু গোটেই কেইখনৰ মাজত কাৰ্য্যৰো সমন্বয় আছিল। তথ্য প্ৰমাণ আদিৰ পৰা উমান পোৱা যায় যে পাল বংশৰ ৰজাসকলৰ তত্ত্বাৱধানত থকা উত্তৰ পূবৰ বৌদ্ধ শিক্ষাৰ কেন্দ্ৰ কেইটাৰ মাজত যোগসূত্ৰ আছিল আৰু বিদ্বান পণ্ডিতসকলে সহজেই ইখনৰ পৰা সিখনলৈ স্থানন্তৰ হ’ব পাৰিছিল।\nআন্তঃৰাষ্ট্ৰীয় বিশ্ববিদ্যালয়ঃ অষ্টম শতিকাত ৰজা ধৰ্মপালে স্থাপন কৰা বিক্ৰমশীলা মঠ প্ৰায় চাৰি শতিকা জুৰি শিক্ষাৰ আন্তঃৰাষ্ট্ৰীয় কেন্দ্ৰৰূপে জিলিকি আছিল। উত্তৰ মগধৰ (বিহাৰ) গঙ্গাৰ পাৰৰ এটা পাহাৰৰ ওপৰত এই প্ৰখ্যাত শিক্ষাকেন্দ্ৰটো প্ৰতিষ্ঠা কৰা হৈছিল। প্ৰতিষ্ঠাতা ৰজা ধৰ্মপালে (৭৮৩-৮২০ খ্ৰীষ্টাব্দ) ইয়াৰ মন্দিৰ আৰু মঠ সমূহ নিৰ্মাণ কৰি দিছিল। তেওঁৰ উত্তৰাধিকাৰীসকলে বিশ্ববিদ্যালয়খন ধ্বংসপ্ৰাপ্ত হোৱাৰ আগলৈকে অৰ্থাৎ তেৰশ শতিকালৈকে তেওঁলোকৰ পৃষ্ঠপোষকতা অক্ষুণ্ণ ৰাখিছিল। এই অনুষ্ঠানৰ ভিক্ষুসকল অতি বিশিষ্ট পাণ্ডিত্যৰ অধিকাৰী আছিল আৰু তেওঁলোকৰ খ্যাতি হিমালয়ৰ সিপাৰলৈকে বিয়পি পৰিছিল। প্ৰায় চাৰি শতিকা ব্যাপি তিব্বত আৰু বিক্ৰমশীলা বিশ্ববিদ্যালয়ৰ মাজত ধাৰাবাহিক আদান-প্ৰদান চলিছিল। ভাৰতীয় পণ্ডিত সকলৰ কাষত শিক্ষা গ্ৰহণ কৰিবলৈ তিব্বতৰ পৰা অহা পণ্ডিত সকলৰ বাবে অতিথিগৃহৰ ব্যৱস্থা আছিল। ইতিহাসৰ পাতত বিক্ৰমশীলা বিশ্ববিদ্যালয়ৰ উচ্চস্তৰৰ নিৰৱছিন্ন পাণ্ডিত্যৰ ঐতিহ্যৰ কাহিনী বৰ্ণিত আছে। তিব্বতীয় উৎসত উল্লেখ আছে যে বিক্ৰমশীলা বিশ্ববিদ্যালয়ৰ আচাৰ্য্য বুদ্ধ জ্ঞানপদ, বৈৰোচন ৰক্ষিত, জীতাৰী, প্ৰাজ্ঞকৰমতি, ৰত্বাকৰশান্তি, জ্ঞান-শ্ৰী-মিত্ৰ, দীপাঙ্কৰ শ্ৰী-জ্ঞান, ৰত্ন বজ্ৰ, ভৱিষ্যব্ৰতকীৰ্ত্তি, বীৰ্য্যসিংহ, অভয়ঙ্কৰগুপ্ত, তথাগত-ৰক্ষিত, ৰত্নকীৰ্তি, মঞ্জুশ্ৰী আদি মহান পণ্ডিতসকলে সংস্কৃত ভাষাত অসংখ্য গ্ৰন্থ প্ৰণয়ণ কৰিছিল আৰু ইয়াৰে বহুসংখ্যক তিব্বতীয় ভাষালৈ অনুদিত হৈছিল। এই সকলো জ্যোতিষ্কৰ মাজত নিঃসন্দেহে সবাতোকৈ প্ৰতিভাশালী আছিল একাদশ শতিকাত বিকাশ লাভ কৰা দীপাঙ্কৰ শ্ৰী-জ্ঞান, যিজনক অটীচ উপাধ্যায় নামেৰেও জনা যায়। ৰজা ছাৰ চুবৰ (chan chub) নিমন্ত্ৰণ ক্ৰমে তেওঁ তিব্বতলৈ গৈছিল আৰু সেই দেশত বৌদ্ধধৰ্মৰ সংস্কাৰৰ ক্ষেত্ৰত আগৰণুৱা ভূমিকা গ্ৰহণ কৰিছিল। অতি কমেও দুশখন মৌলিক আৰু অনুবাদ গ্ৰন্থ দীপাঙ্কৰ শ্ৰী-জ্ঞানৰ নামত পোৱা যায়।\nবিশ্ববিদ্যালয়ৰ ভৱনঃ বিক্ৰমশীলা বিশ্ববিদ্যালয়ৰ ভৱন সমূহ পৰিকল্পিত আৰু সকলো কামৰ বাবে উপযোগী আছিল। পদুমৰ পাপৰিৰ আকাৰত সজ্জিত ১০৮ টা মন্দিৰ আৰু ছয়টা অট্টালিকাৰ মাজত এটা মহাবোধি মন্দিৰ আছিল। মহাবিদ্যালয় আছিল ছয়খন আৰু প্ৰত্যেকখনলৈ প্ৰৱেশৰ বাবে ছয়খন প্ৰৱেশদ্বাৰ আছিল। প্ৰত্যেকটো আট্টালিকাতে বক্তৃতা প্ৰদানৰ বাবে আহল বহল প্ৰেক্ষাগৃহৰ সুবিধা আছিল। অট্টালিকা সমূহৰ চতুৰ্দ্দিশ ওখ দেৱালেৰে ঘেৰা আছিল।\nবিশ্ববিদ্যালয়ত শিক্ষাৰ্থীৰ সংখ্যাঃ ওপৰত উল্লেখ কৰা বিশিষ্ট পণ্ডিত সকলৰ উপস্থিতিৰে মহিমামণ্ডিত বিক্ৰমশীলা বিশ্ববিদ্যালয়ে সাধাৰণতে যথেষ্টসংখ্যক ছাত্ৰক আকৰ্ষণ কৰিছিল। ‘‘There were three thousand monks at Vikramsila monastery.’’(Page No. 84, Indian Teachers of Buddhist Universities by Phanindranath Bose, 1923) বিশ্ববিদ্যালয়খনত এটা সমৃদ্ধ পুথিভঁৰাল আছিল, যিটো মুছলিম আক্ৰমণকাৰীসকলৰ আকৰ্ষণৰ কেন্দ্ৰ আছিল।\nপ্ৰশাসনঃ পাল বংশৰ শাসনকৰ্তাসকলে বিক্ৰমশীলাৰ প্ৰশাসনৰ দায়িত্ব মঠাধ্যক্ষৰ অধ্যক্ষতাৰে গঠিত ছয়জনীয়া সমিতি এখনৰ ওপৰত ন্যস্ত কৰিছিল। সমিতিখনৰ প্ৰত্যেকজন সদস্যৰ দায়িত্ব সমূহ বেলেগ বেলেগ আছিল, যেনে– নৱাগতসকলৰ অভিষেক কাৰ্য্য, কাম-কাজ কৰা ভৃত্যসকলৰ নিয়োগ আৰু পৰিচালনা, খাদ্য আৰু ইন্ধনৰ বিতৰণ, মঠ সংক্ৰান্তীয় বিভিন্ন ধৰণৰ কাম ইত্যাদি। ভিক্ষুসকলে ইমানেই সহজ সৰল জীৱন যাপন কৰিছিল যে এনে এজন অধ্যাপকৰ বাবে হোৱা খৰচ চাৰিজন সাধাৰণ ভিক্ষুৰ ভৰণপোষণৰ খৰচৰ সমান আছিল।\nশৈক্ষিক প্ৰশাসনঃ শিক্ষা সম্বন্ধীয় প্ৰশাসনৰ দায়িত্ব আছিল মঠাধ্যক্ষৰ অধ্যক্ষকাৰে গঠিত ছয়জনীয়া দ্বাৰাপণ্ডিতৰ (Dvarapanditas) ওপৰত। এই দ্বাৰাপণ্ডিত সকলৰ দায়িত্ব আছিল বিশ্ববিদ্যালয়ত নামভৰ্তিৰ বাবে আগমণ হোৱা সকলৰ জ্ঞানৰ পৰীক্ষা লোৱা। ৰজা কণকৰ ৰাজত্বকালত দ্বাৰপণ্ডিত সকলৰ দায়িত্ব আছিল এনেধৰণৰ–\n(১) পূবৰ প্ৰৱেশদ্বাৰঃ আচাৰ্য্য ৰত্নাকৰ-শান্তি\n(২) পশ্চিমৰ প্ৰৱেশদ্বাৰঃ বাৰাণসীৰ ভাগিশ্বৰ-কীৰ্ত্তি\n(৩) উত্তৰৰ প্ৰৱেশদ্বাৰঃ নৰোপ\n(৪) দক্ষিণৰ প্ৰৱেশদ্বাৰঃ প্ৰজ্ঞাকৰ-মতি\n(৫) প্ৰথম কেন্দ্ৰীয় প্ৰৱেশদ্বাৰঃ কাশ্মীৰৰ ৰত্ন-বজ্ৰ\n(৬) দ্বিতীয় কেন্দ্ৰীয় প্ৰৱেশদ্বাৰঃ গৌড়ৰ জ্ঞান-শ্ৰী-মিত্ৰ\nপাঠ্যক্ৰম আৰু উপাধিঃ বৌদ্ধধৰ্মত দীক্ষিত হৈ তাৰ প্ৰচাৰ কৰিব খোজা ভিক্ষু সকলকহে এই বিশ্ববিদ্যালয়ত নামভৰ্তিৰ সুযোগ দিয়া হৈছিল। মহাযানপন্থী সকলৰ দ্বাৰা পৰিচালিত হ’লেও হীনযানী সকলৰ গ্ৰন্থৰ অধ্যয়নো ইয়াত হৈছিল। ইয়াৰ উপৰিও হিন্দু সকলৰ আৱশ্যকীয় বিষয়সমূহো ইয়াত শিকোৱা হৈছিল যদিও সেইসমূহ বৌদ্ধধৰ্মৰ অন্তৰ্গত নাছিল। ‘‘This can be explained by the fact that Buddhism is not an entirely new religion as some believe. It is merelyaphase of Hinduism and in most of its religious and social aspect resembles its parent faith. Some of the details common to Buddhism and Himduism are: Brahminical practices of asceticism, begging, non-violence, insistence on right habits and dominance of ceremonies. The courses did not cover all the branches of Hindu sciences but special stress was laid on Grammar, Logic, Metaphysics and Ritualism. A special significance was attached to Tantras which consists of religious doctrines teaching magical and mystical formularies for the worship of deities of attainment of supreme power.’’ (Page no. 49, Universities of Ancient India by D.G. Apte)। হিন্দু সকলৰ শিক্ষা পদ্ধতি অন্তৰ্গত বহুকেইটা বিষয় ইয়াত অন্তৰ্ভূক্ত নাছিল। সাধাৰণতে হিন্দু শিক্ষণ প্ৰণালীৰ চৈধ্য বিদ্যা, অষ্টাদশ শিল্প আৰু গৃহস্থী সকলৰ বাবে প্ৰয়োজনীয় চৌষষ্ঠী কলাই ইয়াত স্থান পোৱা নাছিল। বৌদ্ধধৰ্মত বৈষয়িক সুখ আৰু গৃহস্থী ধৰ্মৰ বিপৰীতভাবহে ফুটি উঠিছিল।\n‘‘It laid great stress on the evanescent noture of the worldly existence and believed that all existence wasamere shodow andasource of sorrow and whatever was seen or felt was an 'airy nothing’’ (Page no. 49, Universities of Ancient India by D.G. Apte)। এনে ক্ষেত্ৰত এইটো কোনো আচৰিত হ’বলগা কথা নাছিল যে পাৰ্থিব জীৱন সমৃদ্ধ কৰিব পৰা বিষয়বোৰ ইয়াত এৰি চলা হৈছিল আৰু জীৱনৰ পৰিত্যাগী দিশটোৰ ওপৰত অধিক জোৰ দিয়া হৈছিল। ‘‘It is significant to note also that the institutions were meant for prospective Bhikkhus (Buddhist monks) and Bhikkhunis (Buddhist nuns) and the knowledge of items that create fetters for human beings should have been avoided.’’(Page no. 49, Universities of Ancient India by D.G. Apt)।\nঅৱশ্যে ইয়াৰ পাঠ্যক্ৰম নালন্দাৰ দৰে বিস্তৃত নাছিল। এই পাঠ্যক্ৰমৰ মিয়াদৰ বিষয়ে বিশেষ তথ্যপাতিৰ অভাৱ, যদিও সমসাময়িক বিখ্যাত বিশ্ববিদ্যালয়সমূহৰ দৰেই ইয়াৰ পাঠ্যক্ৰম পৰিশীলিত আছিল বুলি অনুমান কৰিব পাৰি। সেইসময়ৰ হিন্দু শিক্ষানুষ্ঠানত এটা বিষয়ত পাণ্ডিত্য লাভৰ বাবে ছাত্ৰৰ মেধা আৰু বুদ্ধি-বৃত্তিৰ ওপৰত নিৰ্ভৰ কৰিব লগা হৈছিল আৰু সাধাৰণতে পাঠ্যক্ৰম সম্পূৰ্ণ কৰাৰ বাবে বাৰ বছৰৰ প্ৰয়োজন হৈছিল। বিক্ৰমশীলাত ছাত্ৰসকলৰ সহজাত বুদ্ধিমত্তাৰ ওপৰত বিশ্বাস কৰিছিল আৰু সেইবোৰে বিভিন্ন পাঠ্যক্ৰম সমূহ সম্পূৰ্ণ কৰাৰ বাবে কোনো নিৰ্দিষ্ট সময়সীমা বান্ধি দিয়া নাছিল। পাঠ্যক্ৰম সম্পূৰ্ণ কৰা বিক্ৰমশীলাৰ ছাত্ৰক বেঙ্গলৰ ৰজা মহাপাল আৰু কণৰকৰ দ্বাৰা ‘পণ্ডিত’ উপাধি আৰু শিক্ষাগত যোগ্যতাৰ স্বীকৃতিপত্ৰ প্ৰদান কৰা হৈছিল। উপাধি প্ৰদান সম্পৰ্কে, ‘‘During the reign of king Mahapala (A.D. 899-940 according to Tibetian authorities) he (Jetari) Received the royal diploma of Pandita of the Vikramasila-Vihara from the hands of the king himself.’’ (Page no. 47, Indian Teachers of Buddhist Universities by Phanindranath Bose, 1923)। আকৌ ‘‘After he (Ratna-Bajra) finished the course of study in the University, the royal diploma of pandita was given to him by the king. Soon after he was appointed as the keeper of the middle gate by the king Canaka,’’ (Page no. 61, Indian Teachers of Buddhist Universities by Phanindranath Bose, 1923)।\nনাগাৰ্জুন আৰু আটিচৰ দৰে বিশিষ্ট পণ্ডিত সকলৰ স্মৃতি যুগমীয়া কৰিবৰ বাবে তেওঁলোকৰ প্ৰতিকৃতি বিশ্ববিদ্যালয়ৰ প্ৰেক্ষাগৃহত ৰখা হৈছিল।\nছাত্ৰ আৰু শিক্ষকঃ এই বিশ্ববিদ্যালয়ত কাৰ্য্যৰত শিক্ষক সকলৰ জ্ঞানৰ গভীৰতাৰ খ্যাতি ভাৰতত বাহিৰলৈকো বিয়পি পৰিছিল। ইয়াৰ বাবেই তিব্বতৰ লগত সাহিত্য-সংস্কৃতি বিষয়ত সম্পৰ্কই গঢ় লৈ উঠিছিল। তিব্বতৰ পণ্ডিত সকল বিশেষভাবে তন্ত্ৰৰ প্ৰতি অধিক আগ্ৰহী আছিল। এই বিশ্ববিদ্যালয়ৰ চাৰিশবছৰীয়া ইতিহাসত সেয়েহে তিব্বতী পণ্ডিত সকলৰ বাবে বিশেষ ব্যৱস্থাৰ বৰ্ণনা পোৱা যায়। প্ৰকৃততে বিক্ৰমশীলাৰ পণ্ডিত সকল তিব্বতৰ গঢ় লৈ উঠা ধৰ্মানুৰাগ, জ্ঞান আৰু ধৰ্মৰ অভিভাৱক স্বৰূপ আছিল। এই পণ্ডিতসকলৰ অধিকাংশই সংস্কৃত ভাষাত যথেষ্ট সংখ্যক গ্ৰন্থ ৰচনা কৰিছিল আৰু ইয়াৰ মাজৰে বহুখিনি তিব্বতীয় ভাষালৈও অনুবাদ কৰা হৈছিল। পণ্ডিত অটীচৰ দ্বাৰা অতি কমেও ২০০ খন মৌলিক আৰু অনুবাদ গ্ৰন্থ ৰচনা কৰা হৈছিল। বেঙ্গলৰ ৰজা ধৰ্মপালৰ দ্বাৰা প্ৰথম বিশ্ববিদ্যালয় স্থাপন কৰাৰ সময়ত ১০৮ জন অধ্যাপক আৰু আন বিশেষজ্ঞৰ সৈতে মুঠ ১৪৮ জন শিক্ষকক নিয়োগ কৰা হৈছিল। আগতেই কোৱা হৈছে যে তিব্বতৰ পৰা বহু সংখ্যক পণ্ডিত ভাৰতীয় পণ্ডিত সকলৰ কাষত শিক্ষা গ্ৰহণ কৰিবলৈ আহিছিল আৰু তেওঁলোকৰ বাবে অতিথিগৃহৰ ব্যৱস্থা আছিল। ভাৰতৰ অন্যান্য স্থানৰ পৰা ইয়াত অধ্যয়ন কৰিবলৈ অহা ছাত্ৰৰ সংখ্যাও নিচেই তাকৰ নাছিল।\nবিশ্ববিদ্যালয়ৰ পতনঃ ১২০৩ খ্ৰীষ্টাব্দত মুছলিম আক্ৰমণকাৰী বখি্টয়াৰ খিলঞ্জীৰ দ্বাৰা এই বিশ্ববিদ্যালয়খন ধ্বংসপ্ৰাপ্ত হয়। চাৰিওফালৰ পৰা দেৱালেৰে আগুৰি থকাৰ বাবে আক্ৰমণকাৰীসকলে বিশ্ববিদ্যালয়খনক দূৰ্গ বুলি ভাবি ভুল কৰি আক্ৰমণ কৰা বুলি কোৱা হয়। সেই সময়ত মঠৰ দায়িত্বত আছিল শাক্যশ্ৰীভদ্ৰ। ‘‘The great number of the inhabitants of the place were Brahmanas, and the whole of those Brahmanas had their head shaven; and when all these books came under the observation of the Musalmans, they summonedanumber of Hindus that they might give them information respecting the import of these books; but the whole of the Hindus have been killed. On becoming axquainted (With the contents of these books), it was found that the whole of that fortress and the city wasacollege, and in the Hindu tongue, they callacollege Bihar.’’ (Page no. 552, Tabakat-I-Nasiri translated by H.G. Raverty, Vol- I, 1970).\n(1) Indian Teachers of Buddhist Universities by Phanindranath Bose, 1923\n(2) Universities of Ancient India by D.G. Apte\n(3) Tabakat-I-Nasiri translated by H.G. Raverty, Vol-I, 1970


Doxohope in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Doxohope ar byavahar, ppali, parshwakriya, upkaar, kriya-pratikriya aaru satarkatabani\nDoxohope ৰ লাভ আৰু ব্যৱহাৰসমূহ- Doxohope Benefits & Uses in Assamese- Doxohope ar laabh aaru byavaharsamuh\nDoxohope ৰ পালি আৰু সেয়া কেনেদৰে ল'ব- Doxohope Dosage & How to Take in Assamese - Doxohope ar paali aaru xeya kenedore lobo\nDoxohope ৰ পাৰ্শ্চক্ৰিয়াসমূহ- Doxohope Side Effects in Assamese- Doxohope ar parshwakriyasamuh\nDoxohope সংক্ৰান্ত সতৰ্কতাবাণীসমূহ- Doxohope Related Warnings in Assamese- Doxohope xonkranta xatarkatabanisamuh\nঅইন দৰৱৰ সৈতে Doxohopeৰ গুৰুতৰ ক্ৰিয়া-প্ৰতিক্ৰিয়া- Severe Interaction of Doxohope with Other Drugs in Assamese- Oinor xoite Doxohope ar gurutor kriya-pratikriya\nDoxohope মতভেদসমূহ- Doxohope Contraindications in Assamese- Doxohope nishedhsamuh\nDoxohope ৰ বিষয়ে সততে সোধা প্ৰশ্নসমূহ- Frequently asked Questions about Doxohope in Assamese- Doxohope ar bikhoye satate xodha prashnasamuh\nখাদ্য আৰু মদৰ সৈতে Doxohope ক্ৰিয়া-প্ৰতিক্ৰিয়া- Doxohope Interactions with Food and Alcohol in Assamese- khadya aaru modor xoite Doxohope kriya-pratikriya\nDoxohope ৰ লাভ আৰু ব্যৱহাৰসমূহ - Doxohope Benefits & Uses in Assamese - Doxohope ar laabh aaru byavaharsamuh\nDoxohope তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDoxohope ৰ পালি আৰু সেয়া কেনেদৰে ল'ব - Doxohope Dosage & How to Take in Assamese - Doxohope ar paali aaru xeya kenedore lobo\nDoxohope-ৰ উপাদানসমূহ - Doxohope Active Ingredients in Assamese - Doxohope-ar upadaansamuh\nDoxohope ৰ পাৰ্শ্চক্ৰিয়াসমূহ - Doxohope Side Effects in Assamese - Doxohope ar parshwakriyasamuh\nগৱেষণাৰ ভিত্তিত, Doxohope ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDoxohope সংক্ৰান্ত সতৰ্কতাবাণীসমূহ - Doxohope Related Warnings in Assamese - Doxohope xonkranta xatarkatabanisamuh\nDoxohope-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Doxohope লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nDoxohope-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Doxohope গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Doxohope গ্ৰহণ কৰিব নালাগে।\nবৃক্কত Doxohope কি প্ৰভাৱ দেখা গৈছে?\nবৃক্ক ৰ বাবে Doxohope ক্ষতিকাৰক নহয়।\nযকৃতত Doxohope কি প্ৰভাৱ দেখা গৈছে?\nDoxohopeৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Doxohope ৰ কি প্ৰভাৱ দেখা গৈছে?\nDoxohopeএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Doxohopeৰ গুৰুতৰ ক্ৰিয়া-প্ৰতিক্ৰিয়া - Severe Interaction of Doxohope with Other Drugs in Assamese - Oinor xoite Doxohope ar gurutor kriya-pratikriya\nDoxohope তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDoxohope মতভেদসমূহ - Doxohope Contraindications in Assamese - Doxohope nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Doxohope লোৱা অনুচিত যাতে -\nDoxohope ৰ বিষয়ে সততে সোধা প্ৰশ্নসমূহ - Frequently asked Questions about Doxohope in Assamese - Doxohope ar bikhoye satate xodha prashnasamuh\nএই Doxohope-এ অভ্য়াস বা নিচাৰ সৃষ্টি কৰে নেকি?\nনহয়, Doxohope আসক্তি সৃষ্টি কাৰক বুলি কোনো সাক্ষ্য নাই।\nDoxohope লোৱাৰ পিছত আপোনাৰ টোপনিভাৱ আহিব পাৰে। সেয়ে এনে কাম কৰাটো নিৰাপদ নহয়।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Doxohope লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Doxohope ব্যৱহৃত নহয়।\nখাদ্য আৰু মদৰ সৈতে Doxohope ক্ৰিয়া-প্ৰতিক্ৰিয়া - Doxohope Interactions with Food and Alcohol in Assamese - khadya aaru modor xoite Doxohope kriya-pratikriya\nখাদ্য আৰু Doxohopeৰ ক্ৰিয়া-প্ৰতিক্ৰিয়া\nখাদ্যৰ সৈতে Doxohope লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Doxohopeৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Doxohopeৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nDoxohope ৰ অনুকল্প - Substitutes for Doxohope in Assamese\nআপুনি বা আপোনাৰ পৰিয়ালৰ কোনোবাই Doxohope লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Doxohope ব্যৱহাৰ কৰিছিল নেকি?\nআপুনি কিমান পৰিমাণে Doxohope সেৱন কৰিছিল?\nআপুনি Doxohope ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Doxohope সেৱন কৰে?


পৰিবৃত - সাহিত্য ডট অৰ্গ\nমগু দাইলত বিলাহী, ফুলকবি আৰু আলু দিয়া হবিষান্ন মুঠি খাই বিছনাখনত দীঘল দি পৰি দিলোঁ। দিনটো উপবাসে থাকি পেটত কিবা এটা পৰাতহে ভাল লাগিল। তেওঁ এৰি থৈ যোৱা বছৰেকেই হ’বৰ হ’ল। কাইলৈ তেওঁৰ বছৰেকীয়া। এই তিনিশ চৌষষ্ঠি দিনৰ এনে এটা দিনো যোৱা নাই যিদিনা তেওঁৰ অনুপস্থিতিয়ে মোক বিষন্ন কৰা নাই। মৃত্যুৰ পিছতহে মানুহৰ গুণৰাজিৰ উপলব্ধি হোৱা কথাটো মোৰ ক্ষেত্ৰত আখৰে আখৰে যেন ফলিয়াইছিল। জীয়াই থাকোঁতে তেওঁৰ মূল্য মই বুজি নুঠিলোঁ। হয়তো সেয়ে, তেওঁ অভিমান কৰি মোক অকলশৰীয়া কৰি এৰি থৈ গ’ল।\nমা–দেউতাৰ একমাত্ৰ সন্তান আছিলোঁ। স্বাভাৱিকতেই একমাত্ৰ সন্তানৰ সমস্তখিনি সুবিধা মই পাইছিলোঁ। দেউতা–মায়ে মোক অতি মৰমেৰে তুলিছিল বাবেই হয়তো বহু কথা মই দকৈ চিন্তা নকৰিছিলোঁ। কৰাৰ প্ৰয়োজনেই অনুভৱ কৰা নাছিলোঁ। কিন্তু, মা–দেউতাৰ মই বাধ্য সন্তান আছিলোঁ। দেউতাৰ স্কুলৰ কেৰাণী চাকৰিটোৰে আমাৰ আকালো নাছিল, ভঁৰালো নাছিল। পঢ়াত মই মজলীয়া আছিলোঁ। তথাপিও স্নাতক ডিগ্ৰীটো লৈয়েই কোনো লেনদেন নকৰাকৈ এটা চৰকাৰী চাকৰি পোৱাৰ ভাগ্য মোৰ হৈছিল। চাকৰিটো হোৱাৰ পিছতেই মা দেউতাই মোৰ বিয়াৰ কথা চিন্তা কৰিলে। অকলে থকাটো অসুবিধাৰ কথাই। ভাত–চাত ৰান্ধিবলৈয়োটো কোনোবা এজনী লাগে। প্ৰেমত যে মই পৰা নাছিলোঁ, এনে নহয়। কিন্তু, মই প্ৰকাশ কৰিবলৈ লোৱাৰ আগতেই তেওঁ আনৰ হৈ গৈছিল। গতিকে, মা দেউতাই পচন্দ কৰা গৰাকীকে মোৰ জীৱন–সঙ্গী কৰাত আপত্তি নাই বুলি মই মোৰ ফালৰ পৰা ইঙ্গিত দিলোঁ। মোৰ জীৱন–সঙ্গী কেনেকুৱা হ’ব লাগে, সিমানখিনি চিন্তা কৰিব পৰা বিধৰ মানুহেই নাছিলোঁ। কেবাগৰাকীকো চাই–চিতি এদিন মায়ে খবৰ দিলেহি, ৰঙাপাৰাৰ ফালে এজনী ছোৱালীৰ খবৰ ওলাইছে। তেওঁলোকে আলেঙে আলেঙে চোৱা–চিতা কৰিলে। এতিয়া মই যদি পচন্দ কৰোঁ, কথা আগবঢ়াব পাৰে। কথামতেই কাম। এদিন ঘৰৰ তিনিওজন গ’লোঁ। মাৰ মতে, বেছি ধনী ঘৰৰ ছোৱালী চাই লাভ নাই। আমাৰ মধ্যবিত্তৰ জীৱন শৈলীৰ লগত মিলিব নোৱাৰিব । নয়না, খেতিয়কৰ ঘৰৰ ছোৱালী। মিলিজুলি খাব পাৰিব। অৱশেষত, ঘৰে পচন্দ কৰা মতেই মই নয়নাক আমাৰ ঘৰৰ বোৱাৰী কৰি আনিলোঁ। একমাত্ৰ ল’ৰাৰ বিয়া বুলি বিয়াখনো বেছ আড়ম্বৰেৰেই পতা হ’ল। জোৰোণত পাটৰ ছেট ন যোৰ, সোণৰ গহনাৰ মেইন ছেট, চেকেণ্ড ছেট। তদুপৰি সোণপানী চৰোৱা ঢোলবিৰি আদি গহনাই মাৰ ভাষাত ছোৱালীয়ে সাত–জনমত দেখি নোপোৱা বস্তুৰে ৰভাতলি শুৱনি কৰি তোলা হ’ল। নয়নাই আমাৰ ঘৰখনৰ আদৱ–কায়দাবোৰ অতি সহজতেই আপোন কৰি ল’লে। অৱশ্যে, মোৰ তেওঁক কোনোদিন সোধা নহ’ল, তেওঁ ক’ৰবাত অসুবিধা পাইছে নেকি! প্ৰয়োজনবোধ নকৰিলোঁ প্ৰকৃততে। খেতিয়কৰ ঘৰৰ ছোৱালী। গাঁৱৰ ছোৱালী এজনীয়ে টাউনলৈ আহি অসুবিধা পোৱাৰনো কি কথা থাকিব পাৰে, তেনে এক মানসিকতা লৈয়ে থাকিলোঁ। মই মাথোঁ এটাই ভাবিলোঁ, মা–দেউতা সুখেৰে থাকিলেই হ’ল। বোৱাৰীৰ পৰা তেওঁলোকে যাতে কোনো কষ্ট নাপায়, এই কথা মই নয়নাক প্ৰকাশ্যে নকৈ প্ৰকাৰন্তৰেই বুজাবলৈ চেষ্টা কৰিলোঁ। তেওঁ বুজিলে নে নুবুজিলে, নাজানিলোঁ।\nবিয়া বুলি লোৱা ছুটী শেষ হোৱাত কৰ্মস্থলীলৈ উভতি আহিলোঁ। মায়ে দুদিনমান মিতিৰ–কুটুমৰ লগতে ওচৰ চুবুৰীয়াৰ ঘৰো ফুৰিব লাগিব বুলি কৈ নয়নাক মোৰ লগত আহিবলৈ নিদিলে। মই মাহে মাহে আগতেও ঘৰলৈ এপাক মাৰোঁ। গতিকে, সেই নিয়মটো চলিয়েই থাকিল। দুদিনৰ ছুটী লৈ যোৱা সেই দুদিনত নয়নাক লৈ কেতিয়াবা টাউনৰ ফালে ওলাই যাওঁ। কেতিয়াবা উলটি অহা পলম হ’লে মাৰ গোমা মুখখনে মোক বুজাই দিয়ে, মই ভাল কাম কৰা নাই। আজিৰ দৰে সেই সময়ত মোবাইল ফোনৰ ব্যৱস্থাটো নাছিল। লেণ্ডফোনটোও ড্ৰয়িং ৰূমত থকাৰ বাবে বেছি কথা পাতি থাকিবলৈ ভাল নালাগে। সেয়ে নয়নাৰ লগত কথা বতৰা পতাও মোৰ খুব কমেই হয়। এমাহ, দুমাহকৈ প্ৰায় এবছৰেই হৈছিল আমাৰ বিয়াৰ। তথাপিও মায়ে নয়নাক মোৰ লগত পঠিওৱাৰ কথা নক’লে। অৱশ্যে, মোৰো সাহস নহ’ল তেওঁক লৈ অহাৰ কথা ক’বলৈ। তেওঁকো সোধা নহ’ল তেওঁ যাব বিচাৰেনে বুলি।\nচাওঁতে চাওঁতে নয়না অন্তঃসত্ত্বা হ’ল। মায়ে ফোনতে খবৰটো দিলে। খবৰটো পাই মই পিছদিনাই ঘৰ ওলালোঁগৈ। মোৰ মন গৈছিল মই যেন নয়নাক সাবটি ধৰি একোলা ল’ম। কিন্তু নোৱাৰিলোঁ। মায়ে ক’লে, ‘কোনো খবৰ নিদিয়াকৈ হঠাৎ আহিলি যে! আৰু ইমানবোৰ ফল–মূল নষ্ট হ’বলৈ কিয় আনিলি? আমিওতো ল’ৰা জন্ম দি দিছোঁ। ইমানবোৰ দৰকাৰ নাছিল নহয়!’ মাৰ কথাকেইষাৰত মই একো ক’ব নোৱাৰিলোঁ। আচলতে, জীৱনত মাৰ মুখে মুখে উত্তৰেই দি নাপালোঁ। প্ৰথম বাৰৰ বাবে নয়নাৰ হাতত টকা দুহেজাৰ গুজি দি কৈছিলোঁ, কেতিয়াবা দৰকাৰ হ’ব পাৰে, ৰাখি থোৱা। মাজে মাজে গৰমত তাই চটফটাইছিল। মোক কৈছিল, দুটামান মেক্সি আনি দিবলৈ এইকেইদিনৰ বাবে। ইমান গৰম উঠে। ফেনখনে হেনো কামেই নিদিয়ে। অন্ততঃ ৰাতি পিন্ধিব পাৰিব। মাক মেক্সি পিন্ধা কোনোদিনে নেদেখা মই সেই দুটা আনি দিয়াৰ চিন্তা মনলৈ নানিলোঁৱেই। গ’লেই দিনে–ৰাতিয়ে পাকঘৰতেই নয়নাক দেখোঁ। এইকেইটা দিনত কাম বন কৰি থাকিলে বোলে নৰ্মেল হওঁতে সুবিধা হয়। এইবোৰ মাৰ মুখত শুনা কথা। নটা মাহ কেনেকৈ পাৰ হ’ল, ধৰিবই নোৱাৰিলোঁ। এদিন অফিচ গৈ পোৱাৰ পিছতেই অফিচৰ ফোনত দেউতাই খবৰ দিলে যে তেওঁ পুৱা চাৰি মান বজাত এটা নাতি পোৱালি পালে। লগে লগে অফিচৰ পৰা ঘৰলৈ বুলি গাড়ীত উঠিলোঁ।\nআহিয়েই গা পা ধুই ল’ৰাটো চাবলৈ গ’লোঁ। ল’ৰাটো ল’লে প্ৰত্যেকবাৰেই গা ধুব লাগে। গতিকে, পিছলৈ দূৰৈৰ পৰাই চাবলৈ ল’লোঁ। ৰাতি ৰাতি সি কান্দে। নয়নাই ওমলায়। মই পিছদিনা মায়ে ক’লেহে গম পাওঁ ল’ৰাটোৱে ৰাতিটো কান্দি আছিল বুলি। লাহে লাহে আমাৰ কণমানিটো ডাঙৰ হয়। নয়নাৰ কামৰ তালিকাখন দীঘল হয়। ঘৰলৈ গ’লে মন কৰোঁ নয়নাৰ অলপতে খং উঠে। মা দেউতাৰ ওপৰত থকা খং–অভিমানবোৰ, মোৰ দায়িত্বহীনতাৰ এখন দীঘল তালিকা এদিন তাই মোৰ আগত একেলেঠাৰীয়ে গাই গ’ল। তেওঁৰ অন্তৰত যে ইমানবোৰ কথা আছিল আচলতে মই কল্পনাই কৰা নাছিলোঁ। মায়েও কৰা দেখিছিলোঁ যিবোৰ কাম তেৱোঁ কৰিছিল। তাত কিবা ভুল থকা বুলি মোৰ মনে নকৈছিল। মোৰ ধাৰণা আছিল বোৱাৰী হিচাপে মাহঁতে নয়নাক বিয়া পাতি আনিছে। গতিকে, সেই দায়িত্ব পালন কৰাটো তেওঁৰ কৰ্তব্য। মাজে মাজে আমাৰ যুক্তি তৰ্ক চলি থাকিবলৈ ল’লে। সেই সময়তে মোৰ ঘৰৰ ওচৰলৈকে ট্ৰেন্সফাৰ হ’ল। ভাল পালোঁ। এতিয়া সকলো অন্ততঃ একেলগে থাকিব পাৰিম। নয়নাৰ খংটো লাহে লাহে বাঢ়ি আহে। বেলেগক একো নক’লেও ৰূমটোৰ ভিতৰতে তাই ভোৰভোৰাই থাকে। ঘৰলৈ আহি ময়ো বেছি এলেহুৱা হ’লোঁ। ইমান দিনে নিজে ৰান্ধি বাঢ়ি খোৱা মইটোৰ ভাগৰ লাগিল। পুৱা ন বজাত উঠি নয়নাই বাঢ়ি দিয়া গৰম গৰম ভাতকেইটা খাই সন্ধিয়া পাঁচ মান বজাতহে ঘৰ সোমোৱা হ’লোঁ। ৰাতিৰ সাজ নোহোৱালৈকে দিনটোৰ ভাগৰ মাৰো। কেতিয়াবা টি ভি চাই চাই, কেতিয়াবা মাৰ লগত কথা পাতি পাতি ল’ৰাটোৰ লগত খেলা ধূলা কৰি। লাহে লাহে নয়নাৰ খংটোৱে মোক আৰু খঙাল কৰি তুলিলে। তাইক মৰমেৰে বুজোৱাৰ সলনি মই এদিন বুজাই দিলোঁ যে তাই গাঁৱৰ সেই ঠাইৰ পৰা আহি যে ইয়াত এনেদৰে মাছে–ভাতে খাব পাৰিছে সেয়াই কপাল তাইৰ। গতিকে, তাই মনে মনে নিজৰ কামবোৰ কৰি যোৱাটোৱেই শ্ৰেয় হ’ব। তাইক বুজাই দিছিলোঁ যে তাই অনা বিছনা, চোফা চেটৰ মূল্য যে আমাৰ সেই কাপোৰ, গহণাৰ লগত কিমান পৰ্য্যায়ৰ। এনে কাজিয়াৰ কোনোবা এটা দিনত হয়তো মই তেওঁৰ ওপৰত হাতো উঠাইছিলোঁ। ল’ৰাটোৱে দেখি কান্দি কান্দি চিঞৰিছিল, ‘মাক নামাৰিবা, মাক নামাৰিবা।’ মাক সি কৈছিল, ‘দেউতাই মাক মাৰিছে, আইতা।’ মাৰ উত্তৰষাৰি এতিয়াও মোৰ কাণত বাজে, ‘মাৰৰ গাত দোষ আছে চাগে!’ নয়নাই মাজে মাজে নিজৰে মৃত্যু কামনা কৰে। মই কথাষাৰ হাঁহি হাঁহি উৰুৱাই দিওঁ। নয়নাই কয়, ‘এতিয়া নুবুজিব মোৰ মূল্য। মই মৰিলেহে বুজিব এইখন ঘৰত মই কি? বাবা ডাঙৰ হ’লেই নিজৰ ভৰিত নিজে থিয় দিব পাৰিলেই ভগৱানে মোক মাৰি নিলেই হ’ল আৰু।’ মই হাঁহি হাঁহি উৰুৱাই দিছিলোঁ কিবোৰ যে কোৱা বুলি। মই পানী এগিলাচো নিজে লৈ নোখোৱা মানুহটোৰ ল’ৰাক নয়নাই নিজৰ কাম নিজে কৰিবলৈ শিকাইছিল। মায়ে নাতিয়েকৰ কষ্ট দেখিয়েই নে নিজে অপমানিত হৈয়েই নাজানো, হুলস্থূল লগাইছিল। লগতে ময়ো। মোৰ ল’ৰা মোৰ নিচিনা হ’ব বুলি মই তাক কাম কৰাৰ পৰা বিৰত ৰাখিছিলোঁ। নয়নাই একো কোৱা নাছিল। লাহে লাহে তাই একো নোকোৱা হৈছিল। মাথোঁ কৈছিল, ‘মই মৰাৰ পিছত আত্মা হৈ চামহি আপোনাক।’ মই কথাষাৰত গুৰুত্ব দিয়া নাছিলোঁ। কিন্তু নয়না যে এইখন ঘৰৰ বোৱাৰী, সেই কথা উপলব্ধি কৰাইছিলোঁ। এদিন মোৰ লগৰীয়া এজনে নয়নাক সুধিছিলহি, ‘আপুনি বিজিত চলিহাৰ পত্নী নহয় জানো?’ তেওঁ কৈছিল, ‘মই উপেন চলিহাৰ ঘৰৰ বোৱাৰীহে।’ কথাষাৰ পিছত আমি হাঁহি হাঁহি উৰুৱাইছিলোঁ যদিও এতিয়া উপলব্ধি কৰোঁ নয়না প্ৰকৃততে কি আছিল মোৰ বাবে।\nযিবোৰ কথা মই বুজি পোৱা নাছিলোঁ, আচলতে বুজি পায়ো চকু মুদা কুলি হৈ ৰৈছিলোঁ, সেইবোৰ কথা কিন্তু মোৰ ল’ৰা অবিদিতে বুজি উঠিছিল। যিবোৰ কাম মই ছোৱালীয়ে কৰে বুলি ধাৰণা পুহি ৰাখিছিলোঁ সেইবোৰ কামত সি মাকক সহায় কৰিছিল। মায়ে কৈছিল, ‘একেবাৰে মাকৰ পুতেক।’ নয়নায়ো মাৰ কথাত কেতিয়াবা উত্তৰ দিছিল, ‘নহয় মা, বাপেক চাই পুতেক।’ মোৰ গালত যেন এটা প্ৰচণ্ড চৰ সোধাইছিল কোনোবাই। নয়নাই মাজে মাজে কৈছিল, মই না ভাল স্বামী হ’ব পাৰিলোঁ, না ভাল দেউতাক। কিন্তু এজন পুত্ৰ হ’বহে পাৰিলোঁ। অবিদিত লাহে লাহে ডাঙৰ হয়। মা দেউতাও এজন এজনকৈ আমাক এৰি গুচি গ’ল। মা যেন মোৰ বাবে এপাত ক্ষেপনাস্ত্ৰ হৈ আছিল যি পাত অস্ত্ৰই মোক সাহস দি আছিল। কিন্তু মাৰ মৃত্যুৱে মোক এক ভয়ৰ মাজলৈ লৈ গ’ল আৰু সেই ভয় লুকুৱাবলৈ আগতকৈ বেছি কৰ্কশ হৈ পৰিলোঁ। নয়নাৰ কিন্তু এইবোৰ একোলৈকে ভ্ৰূক্ষেপ নাই। আচলতে নয়নাই গোটেই ঘৰখন ইমান নিয়াৰিকৈ চলাই গৈছিল যে মা দেউতাৰ আবৰ্তমানতো তেওঁৰ একো অসুবিধা হোৱা নাছিল। হয়তো মোৰ প্ৰতি তেওঁৰ হৃদয়ত থাকি গৈছিল বিদ্ৰোহ, ঘৃণা আৰু চৰম নিৰাসক্তি। অবিদিতে সদায়েই স্কুলৰ পৰা আহি মাকক দিনপঞ্জী গায়। কাষৰ ৰূমটোৰ পৰা মই শুনি থাকোঁ। নয়নাই কেনেকৈ তাৰ হৃদয়ত ইমান গভীৰলৈ\nসোমাই গ’ল, মই তৰ্কিবই নোৱাৰিলোঁ। অৱশ্যে কোনোদিনে সি মোক অৱমাননাও কৰা নাই। হায়াৰছেকেণ্ডেৰী পাছ কৰি সি ইঞ্জিনীয়াৰিং পঢ়িবলৈ গুৱাহাটীলৈ গৈছিল। নয়না আৰু মই তাক জালুকবাৰীত থ’বলৈ গৈছিলোঁ। উভতি আহিবৰ সময়ত নয়নাই উচুপি উঠিছিল। জীৱনত প্ৰথম বাৰ আমি ইমান দীঘলীয়া যাত্ৰা কৰিছিলোঁ। গুৱাহাটীৰ পৰা লক্ষ্মীমপুৰলৈ এই যাত্ৰাত মাথোঁ আমি দুয়ো আছিলোঁ। বিয়াৰ পিছত নয়নাই অভিযোগ কৰিছিল ক’লৈকো ফুৰাবলৈ নিনিয়াৰ বাবে। বিয়াৰ ঊনৈশ বছৰৰ পিছত এই যাত্ৰাত মোৰ তেওঁক সুধিবলৈ মন গৈছিল, ভাল লাগিছেনে বুলি? কিন্তু সেই মুহূৰ্তত সেই প্ৰশ্নটোৱেই যেন ভুল হ’ব, মোৰ তেনে এটি অনুভৱ হৈছিল। অপৰাধবোধ এটাই মোক চুই গৈছিল। ঘৰখনত আমি ৰৈ গৈছিলোঁ দুটা প্ৰাণী। ল’ৰাই দিনটোত এবাৰ ফোন কৰি খবৰ লয়। মাজে সময়ে আমিও লওঁ। তেতিয়াও ঘৰখনত মই ৰজাৰ দৰেই আছিলোঁ কাৰণ নয়নাক সহায় কৰা মানেই মই মোৰ পুৰুষত্বক লাঘৱ কৰা। মই মোৰ ভাল লগা বস্তুবোৰ আনি দিছিলোঁ আৰু নয়নাই মোক বনাই বনাই খুৱাইছিল। আগৰ দৰেই নয়নাই মোক আগতে ভাত খাবলৈ দি পাকঘৰৰ কাম সামৰি মোৰ খাই শেষ হোৱাৰ পিছতহে নিজে খাইছিল। এদিন মই কৈছিলোঁ, তোমাৰ ভাতকেইটাও আনা একেলগে খাম দুয়ো। তেওঁ কৈছিল, ভাতমুঠি অন্ততঃ মনৰ শান্তিৰে খাওঁ। ভাজি ভাল নহ’ল, দালি ভাল নহ’ল, আগতে খাই ল’লে ভাতমুঠি হজম হওঁতে সুবিধা হয়। সেইদিনাও দুষাৰিমান কৈহে মই ভাত শেষ কৰিছিলোঁ কাৰণ পত্নীৰ আগত মুখবন্ধ কৰি থকা মানে তেওঁৰ ওচৰত হাৰ মনা। তেওঁ একো আৰু উত্তৰ নিদিলে। পাকঘৰৰ পৰা বাচন বৰ্তনৰ শব্দবোৰ শুনা গ’ল। এনেদৰেই আমাৰ দিনবোৰ পাৰ হ’ল। মাজতে বন্ধই চন্ধই ল’ৰাটো আহি থাকিল। এদিন আহি সি মোক সুধিলে, ‘দেউতা মাৰ বাৰ্থডে কেতিয়া?’ আচলতে কেতিয়াবা অফিচিয়েল কামত দৰকাৰ হয় যদিও মই কোনোদিনেই তেওঁৰ বাৰ্থডেৰ কথাটো ভাবিয়েই চোৱা নাই। নাজানো বুলি কৈ মই সেই ঠাই ত্যাগ কৰিলোঁ। সি ক’ৰপৰা কেনেকৈ উলিয়ালে নাজানো, এদিন ঘৰলৈ আহি মাকৰ বাবে এটা কেক আনিলে। জীৱনত ময়েই তেতিয়ালৈকে কেক এটা কাটি পোৱা নাছিলোঁ আৰু নয়নাৰ এই ভাগ্য দেখি মই যে ঈৰ্ষান্বিত হৈছিলোঁ, তাত কোনো সন্দেহ নাই। নয়নাই কেক নাকাটে, পুতেকেও নেৰে। শেষত ময়ো নকৰিলে বেয়া হয় দেখিয়েই তেওঁৰদ্বাৰা কেকটো কটালোঁ। অৱশ্যে, ইয়াৰ পিছৰ বাৰত মোৰ বাবেও সি কেক এটা আনিছিল। সেইবাৰ মোৰ ল’ৰালি দিনৰ পৰা চলি অহা লুচি ভাজি পায়সৰ লগতে কেকটোৱেও স্থান পালে। ইঞ্জিনীয়াৰিং কমপ্লিট কৰি সি গুৱাহাটীতেই চাকৰিত জইন কৰিলে। নয়নাই সেইদিনা কৈছিল, এতিয়া যমে নিলেও মোৰ চিন্তা নাই। বিয়াখন পাতি থৈ যাব পাৰিলেতো আৰু নিশ্চিন্ত। মই নিশ্চিত আছিলোঁ, তেওঁতকৈ মই আগতেই পৰলোকলৈ গমন কৰিম কাৰণ আমাৰ থিয়ৰিটোও তেনেকুৱাই। পত্নীতকৈ পুৰুষৰ মৃত্যুহে প্ৰায়ে আগত হয়। গতিকে, মই নিশ্চিন্ত আছিলোঁ যে মোৰ মৃত্যু আগতেই হ’ব।\nচাকৰিত জইন কৰাৰ পিছত নয়না এইবাৰ তাৰ বিয়াৰ চিন্তাত লাগিল। সি ভালপাই থকা ছোৱালীজনীৰ লগত তেওঁ মাজে মাজে কথাও পাতে। আমাৰ ওচৰৰে তাই। এদিন বাবাক মাতি আমি গৈ আঙুঠি পিন্ধাই থৈ আহিলোঁ। প্ৰায় ছমাহমানৰ পিছতে দুয়োটাৰে বিয়াখন পাতি দিয়া হ’ল। বিয়াৰ এসপ্তাহৰ পিছতেই সি যাবলৈ ওলাল। যাবলৈ ওলাই দুয়োটাই মোক সেৱা কৰিলতহে গম পালোঁ বাবাৰ লগত যে মূৰ্চ্ছনাও যাব। আচলতে মই নিশ্চিত আছিলোঁ যে মই নিনিয়াৰ দৰে বাবায়ো মূৰ্চ্ছনাক লগতে লৈ নাযাব। মই আচৰিত হৈছিলোঁ বেছিকৈ এইটো জানি যে পিছৰ সপ্তাহতে সি আহিব বুলি জানিও নয়নাই জোৰ কৰি দুয়োটাকে একেলগেই পঠিয়ালে। তাতোকৈ বেছি আচৰিত হৈছিলোঁ যেতিয়া বিয়াৰ দুদিনৰ পিছতেই নয়নাই বজাৰৰ পৰা দুযোৰ চেলোৱাৰ আৰু নাইটি আনি মূৰ্চ্ছনাক দিছিল। অৱশ্যে মূৰ্চ্ছনাক পিন্ধা মই দেখা নাছিলোঁ তাত। বাবাৰ বিয়াৰ ছমাহ মানৰ পিছতেই নয়নাই প্ৰায় এসপ্তাহ নাৰ্চিংহোমৰ বিছনাত জীৱন মৃত্যুৰ সৈতে যুঁজি যুঁজি আমাক এৰি থৈ গ’লগৈ। জীৱনটো তেওঁ বিচৰা ধৰণে নাপালে বাবেই হয়তো মৃত্যুৱে তেওঁক তেওঁ বিচৰা ধৰণৰেই আকোঁৱালি ল’লে।\nনয়না গ’লগৈ। ওহো, নয়না অকলে নগ’ল, লগতে মোকো লৈ গ’ল। যিজনী মানুহৰ জীৱন্ত অৱস্থাত মই মূল্য বুজি নাপালোঁ, সেইজনী মানুহে মৃত্যুৰ দিন ধৰি আজিলৈকে মোক মৰ্মে মৰ্মে উপলব্ধি কৰোৱাইছে মোৰ জীৱনত তেওঁ কোন আছিল? তেওঁৰ স্থান কি আছিল মোৰ জীৱনত। অথচ তেওঁৰ বিষয়ে একো নজনাকৈয়ে মই পাৰ কৰিলোঁ তেওঁৰ সৈতে সুদীৰ্ঘ পঁচিশটি বছৰ। তেওঁ কোৱা কথাকেইষাৰ যেন আখৰে আখৰে ফলিয়াইছে মোৰ জীৱনত। শ্মশানৰ পৰা ঘূৰি আহি নয়না নথকা ঘৰটোত সোমায়েই মই অনুভৱ কৰিছিলোঁ, সৌৱা নয়নাই মোলৈ চাই যেন অট্টহাস্য কৰিছে। পিণ্ডদানত কি কি লাগিব সুধোতে পুৰিহিতে কৈছিল, ’মৃতকে ভালপোৱা বস্তু গোটাব। ’মনৰ ভিতৰতে বাৰে বাৰে জুকিয়াইছিলোঁ, কি ভালপাইছিল নয়নাই? মই যে কোনো দিন তেওঁক সোধাই নহ’ল। মাত্ৰ নিজৰ পচণ্ডত বজাৰখন কৰি আনি কোনটো সাজত কি বনাব লাগিব তাৰ অৰ্ডাৰ হে দিছিলোঁ লগতে দাম বঢ়া বস্তু বেছিকৈ খৰচ নকৰিবলৈ সকিয়াই দিছিলোঁ। কিন্তু কোনো দিন মই তেওঁক সোধা নাছিলোঁ, তেওঁৰ প্ৰিয় বস্তুবোৰৰ বিষয়ে। ভিতৰি ভিতৰি এখন লিষ্ট তৈয়াৰ কৰিছিলোঁ, মূৰ্চ্ছনাই নয়নাই কি ভাল পাই বুলি সুধিবলৈ আহিলে উত্তৰ দিবলৈ। পিছদিনা পুৱাই পিণ্ডদানৰ সময়ত মূৰ্চ্ছনাই এপদ এপদকৈ উলিয়াই দিছিল নয়নাৰ প্ৰিয় বস্তুবোৰ। নাৰিকলৰ লাড়ু, ৰচগোল্লা, সন্দেশ। মনতে জুকিয়াই চাইছিলোঁ এইকেইটা বস্তু নয়নাই খাওঁতে কেনেদৰে খাইছিল, পৰম তৃপ্তিৰে? মূৰ্চ্ছনাও সেইকেইদিন ব্যস্ত হৈ পৰিছিল। মনে মনে ভাবিছোঁ নয়না নাইকিয়া হোৱা বাবে মূৰ্চ্ছনাই ভাল পাইছেনেকি বাৰু? এঘাৰ দিন কেনেকৈ পাৰ হৈছিল নাজানো। আদ্যশ্ৰাদ্ধৰ বাবে নয়নাৰ এখন ফটো বন্ধাই অনা হৈছিল। নয়না আৰু মই একেলগে উঠা ফটো নাই বুলিলেও মিছা কোৱা নহয়। বাবাৰ বিয়াতে একপি একেলগে উঠিছিলোঁ। বাবাৰ কেমেৰাত থকা তাৰ বিয়াৰ একপি ফটোকে সি বন্ধাই আনিছিল। মূৰ্চ্ছনাই বকুল ফুলৰ মালা এঢাৰি ফটোখনত আঁৰি চাকিগছি জ্বলাই সেৱা এটি কৰিছিল। বাবাই চিঞৰি চিঞৰি মূৰ্চ্ছনাক কৈছিল, ‘মায়ে ভালপোৱা বৰালি মাছৰ টেঙা জোল, মাটি দাইল, লুচি আৰু বুটৰ দালিখন বনাই হ’লে মোক খবৰ দিবা। হেল্প লাগিলে মই কৈ থৈ আহিছোঁ। কোনোবা এগৰাকীক কৈ দিলেই হ’ল।’ বাবাৰ মুখত নয়নাই ভালপোৱা বস্তু দুবিধমানৰ নাম আকৌ শুনি আচৰিত হ’লো। মাটি দাইল আমাৰ ঘৰত কোনেও ভাল নাপায়। বৰালি মাছ খালে বেমাৰে উকাই বুলিয়েই দেউতাই নিকিনে। গতিকে, খুব কমেইহে খোৱা হয়। তেতিয়াহ’লে নয়নাই এই পঁচিশটা বছৰে নিজৰ প্ৰিয় খাদ্য খায়েই নাপালে নেকি? হাজাৰ প্ৰশ্নই মোক জুমুৰি দি ধৰিছিল।\nশ্ৰাদ্ধ বিধি শেষ হৈছিল। দুদিনমান পিছত বাবা কামলৈ ওলাইছিল। মূৰ্চ্ছনাক যাবলৈ কোৱা সত্ত্বেও তাই এমাহ মান থকাৰ পিছতহে গৈছিল। মোৰ চাকৰি যিহেতু আৰু কেইবছৰমান আছিল সেয়ে মই ব্যস্ত হ’লোঁ অফিচৰ কামত। কিন্তু মূৰ্ছনা যোৱাৰ পিছতহে লেঠাটো লাগিল। ঘৰখনৰ কামৰ ‘ক’টোও নজনা মই ভাতমুঠি ৰান্ধিবলৈ নোযোৱাও আজি বহু বছৰেই হ’ল। উপায় নাপাই সহায় কৰিবলৈ গাঁৱৰে ল’ৰা এটা লগত ৰাখি ল’লোঁ। তথাপিও নয়নাৰ নিচিনা পৰিপাটিকৈ ঘৰখন ৰাখিব নোৱাৰা হ’লোঁ। মাজতে পূজাৰ দুদিনমান বন্ধ থকাত বাবাই গুৱাহাটীলৈকে মোক লৈ গৈছিল। সেই দিনকেইটাই মোক শিকাই গৈছিল নয়নাই বাবাক ল’ৰা হিচাপে গঢ় দিয়া নাই, মানুহ হিচাপেও গঢ়ি থৈ গ’ল। যিবোৰ কামে কাপুৰুষ কৰি তুলিব বুলি মই নকৰিছিলোঁ সেইবোৰ কাম বাবাই সৎপুৰুষৰ দৰেই কৰে। নয়না আৰু মোৰ, মা আৰু দেউতাৰ মাজত যি সম্পৰ্কৰ অভাৱ ৰৈছিল বাবা আৰু মূৰ্চ্ছনাৰ মাজত সেই আত্মাৰ সম্পৰ্ক হৈছিল। দুয়োটাই সমানে হাঁহিছিল, সমানে খিলখিলাইছিল, সমানে কামৰ ভাগ বতোৱাৰা কৰিছিল। বিশেষকৈ, দুয়োৱে দুয়োক বুজিছিল। দুয়োৰে মাজত বৈ গৈছিল প্ৰেমৰ অমিয়া ধাৰা। যাৰ অভাৱ নয়না আৰু মোৰ সম্পৰ্কত হৈছিল। দুদিনমান থাকিয়েই গুচি আহিছিলোঁ। ঘৰটোত সোমায়েই অনুভৱ কৰিছিলোঁ নয়নাই যেন\nমোলৈ চাই তাচ্ছিল্য কৰিছে। তেওঁৰ গালত অঁকা মোৰ সেই পাঁচটা আঙুলিৰ চিন যেন তেওঁ স্পৰ্শ নকৰাকৈয়ে মোৰ গালত বহুৱাইছিল।\nকাইলৈ নয়নাৰ বছৰেকীয়া। বাবাহঁত অহা আজি চাৰিদিন মানেই হ’ল। এইবাৰ নয়নাৰ প্ৰিয় বস্তুবোৰ মই গোটাইছোঁ। হয়তো তেওঁ চাই চাই মোক হাঁহিছে। তেওঁৰ অনুপস্থিতিত মই কেনেদৰে আছোঁ। কেনেকৈ বুজাও তেওঁক জীৱন্ত কালত মই তেওঁৰ বিষয়ে ইমান গুণাগথা কৰা নাছিলোঁ চাগে যিমানখিনি মই তেওঁৰ মৃত্যুৰ পিছত কৰিছোঁ। আজিকালি ময়ো মৃত্যু কামনা কৰোঁ। যাব বিচাৰোঁ তেওঁৰ ওচৰলৈ, ক’ব বিচাৰোঁ বহু কথা, যি কথা নহ’ল কোৱা৷